text:
‘Natan et Totoo Kayo La na Dios’
“Aliwa kayon totoo na Dios nensaman, balet natan et totoo to kayo la.”
1, 2. Anton pananguman so agawa nen Pentecostes 33 C.E., tan siopa ray nagmaliw ya membro na balon nasyon nen Jehova? (Nengnengen so litratod sayan pahina.)
SAY Pentecostes 33 C.E. et agnalinglingwanan ed history na totoo nen Jehova diad dalin. Walay agawan balbaleg ya pananguman. Diad satan ya agew, panamegley na masanton espiritu et amawala si Jehova na balon nasyon
2 Say inmunan membro na balon nasyon na Dios et saray apostol tan masulok ya sanlasus ya arum nin disipulo nen Kristo ya nantitipon ed sakey a kuarto diad Jerusalem. (Gawa 1:12-15) Inkalbod sikara so masanton espiritu kanian nagmaliw iran espiritual ya ananak na Dios. (Roma 8:15, 16; 2 Cor. 1:21) Atan so paneknek ya inmepekto la so balon sipanan, ya say manamegley et si Kristo tan pinaletan na dala to. (Luc. 22:20; basaen so Hebreos 9:15.) Kanian saraman ya disipulo et nagmaliw ya membro na balon nasyon o balon totoo nen Jehova. Lapud masanton espiritu et akapampulong irad nanduruman lenguahe na saray Judio tan proselita ya linmad Jerusalem ya nanlapud nanduruman pasen ed Empiryo na Roma pian selebraay Piesta na Saray Simba, odino Pentecostes. Kanian nadngel tan atalosan na saraman a totoo diad mismon lenguahe ra so “makapadinayew iran gawa na Dios.”
SAY BALON TOTOO NA DIOS
3-5. (a) Antoy imbaga nen Pedro ed saray Judio nen agew na Pentecostes? (b) Anto ray agawa ya akatulong ed imbaleg na nasyon nen Jehova nen kakkagapo ni na satan?
3 Inusar nen Jehova si apostol Pedro ya mangipasabi na imbitasyon ed saray Judio tan proselita pian magmaliw iran membro na balon nasyon, say Kristianon kongregasyon. Diad agew na Pentecostes, makpel ya imbaga nen Pedro ed saray Judio ya kaukolan dan awaten si Jesus, say toon ‘impasak da ed sakey a kiew,’ lapud “sikatoy ginawa na Dios bilang Katawan tan Kristo.” Nen tinepet na saray totoo no antoy nepeg dan gawaen, oniay inyebat nen Pedro: “Magbabawi kayo, tan manpabautismo so kada sakey ed sikayo diad ngaran nen Jesu-Kristo pian naperdona iray kasalanan yo, tan makaawat kayo na masanton espiritu bilang regalo.” (Gawa 2:22, 23, 36-38) Diad saman ya agew, manga 3,000 so inmarum ya membro na balon nasyon na espiritual ya Israel. (Gawa 2:41) Kayari na satan, tuloytuloy ya nambunga so maseseg ya impanpulong na saray apostol. (Gawa 6:7) On, ombabaleg so balon nasyon.
4 Sinmabi panaon, pinulongan la na saray disipulo iray Samaritano, tan maabig so resulta. Dakel ya Samaritano so binautismoan na ebanghelisador ya si Felipe, balet ag-iran tampol akaawat na masanton espiritu. Imbaki na mananguley ya ulop ya walad Jerusalem si apostol Pedro tan Juan pian bisitaen irayan akombertin Samaritano tan “intapew da iray lima ra ed sikara, kanian akaawat ira na masanton espiritu.” (Gawa 8:5, 6, 14-17) Lapud satan, saraman ya Samaritano et nagmaliw met ya alanaan ya membro na espiritual ya Israel.
5 Nen 36 C.E., inusar lamet na Dios si Pedro ya ipasabi so imbitasyon ed sananey ya grupo pian magmaliw iran membro na espiritual ya Israel. Agawa itan nen pinulongan to so opisyal na armada na Roma ya si Cornelio tan saray kakanayon tan kakaaro to. (Gawa 10:22, 24, 34, 35) Oniay ibabaga na Biblia: “Sanen sasalitaen ni nen Pedro iraya, linmeksab so masanton espiritu ed saramay amin [ya aliwan Judio] ya onderengel ed salita. Tan nikelkelawan iray matoor ya agagin akila ed si Pedro a kabiangan na saramay asegat, lapud inkalbo met ed saray totoo na nasyones so masanton espiritu, a regalo na Dios.” (Gawa 10:44, 45) Kanian manlapud saman, anggan saray ag-asegat ya Gentil et naimbitaan lan magmaliw ya membro na espiritual ya Israel.
“TOTOON PARAD NGARAN TO”
6, 7. Antoy nepeg ya gawaen na saray membro na balon nasyon bilang “totoon parad ngaran [nen Jehova],” tan panon tayon nibaga ya ginawa day anggaay nayarian dad satan?
6 Diad miting na mananguley ya ulop nen 49 C.E., imbaga na disipulon si Santiago: “Malinlinew ya insalaysay nen Simeon [Pedro] no panon a diad unonan pankanawnawa et inimano na Dios iray nasyon pian mangala ed sikara na totoon parad ngaran to.” (Gawa 15:14) Kaibad sarayan totoo ya atawag ed ngaran nen Jehova iray mananisian Judio tan aliwan Judio. (Roma 11:25, 26a) Kalabas na panaon, oniay insulat nen Pedro: “Aliwa kayon totoo na Dios nensaman, balet natan et totoo to kayo la.” Impaliwawa nen Pedro so misyon da: “Sikayo so ‘pinilin kapolian, saray saserdote a manari, say masanton nasyon, totoo a magmaliw a kayarian na Dios, pian iyabawag yo ed amin a pasen iray alay abig a kualidad’ na samay anawag ed sikayo manlapud kabilungetan tan angawat ed sikayo ed makapakelaw a liwawa to.” (1 Ped. 2:9, 10) Kaukolan ya makpel iran mantasi parad si Jehova tan iyabawag dad amin a pasen so panangirayew ed sikato bilang Soberano.
7 Singa saray Israelita nensaman, saray membro na espiritual ya Israel et tinawag met nen Jehova ya ‘totoon ginawak a parad siak lanlamang, pian ipatnag da so galang ko.’ (Isa. 43:21) Makpel dan imbagad saray totoo ya si Jehova labat so saksakey ya tuan Dios tan palso so amin ya dirios. (1 Tes. 1:9) Nantasi ra nipaakar ed si Jehova tan Jesus “diad Jerusalem tan ed interon Judea tan Samaria tan diad sankaarawian a pasen na dalin.”
8. Antoy impasakbay nen apostol Pablo ed saray totoo na Dios nen inmunan siglo?
8 Si apostol Pablo so sakey ed saray makpel ya membro na “totoon parad ngaran [nen Jehova]” nen inmunan siglo. Nen katongtong to ray paganon philosopher, indepensa toy soberanya nen Jehova, say “Dios a nanggawa na mundo tan amin a bengatlan wadtan” tan say “Katawan na tawen tan dalin.” (Gawa 17:18, 23-25) Diad bandad sampot na komatlon impanbiahe to bilang misionero, pinasakbayan to ray totoo na Dios: “Amtak a sano anggapo ak la et onloob ed pegley yo iray masesebeg a lobo tan agda kasian so pulok, tan diad limog yo et walaray lalakin ontalindeg tan mansalita na pikewet iran bengatla pian tangguyoren iray disipulo ya ontumbok ed sikara.” (Gawa 20:29, 30) Diad bandad sampot na inmunan siglo, talagan dakdakel so nan-apostata.
9. Antoy agawad saray totoo na Dios nen inatey la ray apostol?
9 Nen inatey la ray apostol, linmoor so apostasya ya anggad linmesa ray relihyon na Kakristianoan. Sarayan apostatan Kristiano et talagan aliwan “totoon parad ngaran [nen Jehova]” ta inekal da so ngaran na Dios diad dakel ya patalos na Biblia ra. Agda inggalang so Dios
NAORGANISA LAMET SO TOTOO NA DIOS
10, 11. (a) Antoy impropesiya nen Jesus ed samay parabolo to nipaakar ed trigo tan sisanyas? (b) Panon ya asumpal so parabolo nen Jesus kayari 1914, tan antoy resulta?
10 Diad samay parabolo nen Jesus nipaakar ed trigo tan sisanyas, impropesiya to ya onsabi panaon et mairap ya nabirbir so tuan relihyon lapud apostasya. Imbaga ton “legan a nanaugip iray totoo,” say Diablo et mangitanem na sisanyas ed uma ya angisibwagan na Anak na too na bini na trigo. Bansag iran ombaleg anggad ‘sampot a panaon na sistema na mundo.’ Impaliwawa nen Jesus ya say “maong a bini” et saray “ananak na panarian” tan “saray sisanyas” et saray “ananak na samay mauges.” Diad panaon na anggaan, ibaki na Anak na too iray “manag-ani,” saray anghel, pian ibiig da ray simbolikon trigo ed saray sisanyas. Tiponen iray ananak na Panarian. (Mat. 13:24-30, 36-43) Panon itan ya agawa, tan panon ya lapud satan et naorganisa lamet so totoo nen Jehova diad dalin?
11 ‘Say sampot a panaon na sistema na mundo’ et ginmapo nen 1914. Diad satan et pigaran libo labat so alanaan a Kristiano diad dalin. Legay guerra ed satan a taon, sarayan “ananak na panarian” et siansia nin aripen ed espiritual na Makapanyarin Babilonia. Nen 1919, imbulos ira nen Jehova tan nagmaliw ya malinew so pidumaan da ed “saray sisanyas” o peke ya Kristiano. Tinipon to ray “ananak na panarian” pian magmaliw iran organisadon totoo, a singa impropesiya nen Isaias: “Nianak ta naani so sakey a dalin ed saksakey ya agew? Nianak ta so sakey a nasyon ed maminpinsan? Ta say Sion tampol ed impanpasakit to, sikato inyanak to so saray anak to.” (Isa. 66:8) Say Sion, ya ontutukoy ed organisasyon nen Jehova ya tugyopen na saray anghel, et aliling toy ‘angiyanak’ nen aporma so nasyon na saray alanaan diad dalin.
12. Panon ya ipapanengneng na saray alanaan ya sikara so “totoon parad ngaran [nen Jehova]” natan?
12 Singa saray inmunan Kristiano, saray alanaan ya “ananak na panarian” et nepeg met ya magmaliw a tasi nen Jehova. (Basaen so Isaias 43:1, 10, 11.) Talagan nidumaduma ira lapud maong ya kondukta da tan pangipupulong day “maong a balita na panarian . . . bilang pantasi ed amin a nasyones.” (Mat. 24:14; Fil. 2:15) Lapud satan, minilyon so atulongan dan magmaliw ya matunong ed arapan nen Jehova.
‘MILA KAMID SIKAYO’
13, 14. Antoy nepeg ya gawaen na saray aliwan espiritual ya Israelita pian awaten nen Jehova so panagdayew tan panaglingkor da, tan panon itan ya impropesiyad Biblia?
13 Naaralan tayod apalabas ya artikulo ya diad Israel nensaman, sarag na saray dayo ya dayewen si Jehova, balet kaukolan day milimog ed totoon pinili to. (1 Ara. 8:41-43) Ontan met natan, saramay aliwan espiritual ya Israelita et kaukolan day milimog ed totoo nen Jehova, saray “ananak na panarian”
14 Impropesiya la na duaran propeta nensaman ya diad panaon na anggaan et dakel so mitipon ed totoo nen Jehova pian mandayew ed sikato. Oniay impropesiya nen Isaias: “Dakerakel a baley so onla tan kuan da, Dago kayo tan ontatdang itayo ed palandey nen Jehova, ed abung na Dios nen Jacob; tan ibangat to itayo ed saray dalan to, tan manakar itayo dia ed saray basbas to. Ta manlapu ed Sion ompaway so tunong, tan say salita nen Jehova manlapu ed Jerusalem.” (Isa. 2:2, 3) Impropesiya met nen propeta Zacarias ya ‘dakel a balbaley tan mabiskeg a nasyon so onlan mananap ed si Jehova na saray ehersito diad Jerusalem, tan onkerew na pamalangkap nen Jehova.’ Deneskribe to ra ya ‘samploran lalaki a nanlapud saray amin a pansasalita na saray nasyon’ ya simbolikon ompeket ed kawes na espiritual ya Israel, a kuan da: ‘Mila kamid sikayo, ta nadngelan min say Dios walad sikayo.’
15. Diad anton kimey ya say ‘arum a karnero’ et ‘mimila’ ed saray espiritual ya Israelita?
15 Say ‘arum a karnero’ et ‘mimila’ ed saray espiritual ya Israelita diad pangipupulong ed maong a balita na Panarian. (Mar. 13:10) Sikara tan saray alanaan et kabiangan na “sakey a pulok” ya idadaulo na “maong a managpastol,” si Kristo Jesus.
NAPROTEKTAAN KAIBAY TOTOO NEN JEHOVA
16. Antoy gawaen nen Jehova ya diad satan la onggapo so Armagedon?
16 Kayarin naderal so Makapanyarin Babilonia, atakien iray totoo nen Jehova tan diad satan et kakkaukolan tayoy proteksion to. Diad pinilin panaon nen Jehova, imaneobra to iray bengatla ya manresultad pangataki ed totoo to. Ditan la onggapo so unor a kabiangan na “baleg a kairapan,” say Armagedon. (Mat. 24:21; Eze. 38:2-4) Diad satan et onataki si Gog ed “baley a natipon a manlapu ed saray nasyon,” saray totoo nen Jehova. (Eze. 38:10-12) No onataki lay Gog, tampol ya onkiwas si Jehova pian ilaban so totoo to tan miguerra ed si Gog tan ed saray armada to. Itandoro nen Jehova so soberanya to tan pasantosen toy ngaran to, ta oniay imbaga to: “Ipakabat ko naani so inkasiak lanlamang ed pakanengneng na dakel a nasyon; et naamtaan da ak naani a siak si Jehova.”
17, 18. (a) No atakien la na Gog iray totoo nen Jehova, anto ray instruksion ya naawat da? (b) No labay tayon protektaan itayo nen Jehova, antoy nepeg tayon gawaen?
17 Sano onataki lay Gog, ibaga nen Jehova ed saray lingkor to: “La kayo, sikayo ran totook, loob kayod saray kuarto yo, tan ikapot yo iray puerta. Amot kayon magano anggad onlabas so sanok na Dios.” (Isa. 26:20, NW) Diad satan ya mapeligron panaon, ikdan itayo nen Jehova na instruksion pian nilaban itayo, tan saray “kuarto” et nayarin mikonektaan ed saray kongregasyon tayo.
18 Kanian no labay tayon protektaan itayo nen Jehova legay baleg ya irap, nepeg tayon bidbiren ya wala ray totoo to diad dalin ya naorganisa ed saray kongregasyon. Kaukolan ya mansiansia tayon matoor kaiba ira tan maapit ya milimog ed kongregasyon tayo. Impapuso tayon mibiang ed pangiproklamad imbaga na salmista: “Say panangilaban betang nen Jehova; say bendisyon mo komon so wala ed tapew na saray totoom.”


c: text/html

text:
TONGTONGAN NIPAAKAR ED SARAY TOPIC DIAD BIBLIA
Kapigan Ginmapon Nan-uley so Panarian na Dios? (Part 2)
Nabasam dia so alimbawa no panon ya itotongtong na Saray Tasi nen Jehova iray topic ed Biblia. Imadyin mon walay Tasi a say ngaran to et Cameron ya pinmawil ed abung nen Jon.
KUGIP NEN NABUCODONOSOR
—ANTIKEY A REBYU
Cameron: Maong Jon ta asabian ta ka. Labalabay koy sinimban panaaral tay Biblia. * Kumusta ka la ey?
Jon: Ayos met labat.
Cameron: Maong sirin. Nen imbeneg ya linma ak dia, nantongtongan ta no akin ya manisia kami ran Tasi nen Jehova ya ginmapon nan-uley so Panarian na Dios nen 1914. * Apantongtongan ta so manunan ebidensya diad samay propesiya ed Biblia ya walad kapitulo 4 na libron Daniel. Nanonotan mo ni no anto may akasulat diman?
Jon: Amay kugip nen Arin Nabucodonosor ya balbaleg a kiew?
Cameron: On duga. Diad kugip nen Nabucodonosor, akanengneng na balbaleg a kiew ya akasabi anggad tawen. Insan to nadngel ya ingganggan na mensahero na Dios ya batangen so kiew, balet agbabagotey lamot to. Kayari na “pitoran panaon,” onsimit lamet so kiew. * Apantongtongan ta met ya say propesiya et walay duaran impakasumpal to. Nanonotan mo ni no anto may unonan impakasumpal?
Jon: Aman may agawad si Nabucodonosor. Amay pitoy taon ya naandi kalakal to.
Cameron: Duga. Temporaryon naandi kalakal to, kanian apatunday panu-uley to. Balet diad mas baleg ya kasumpalan na propesiya, napatunda so pan-uley na Dios ed dalin diad pitoran panaon. Anengneng ta ya ginmapo so pitoran panaon nen aderal so Jerusalem nen 607 B.C.E. Manlapud saman, anggapo lay ari ed Jerusalem ya angirepresentad panu-uley nen Jehova ed saray totoo to. Balet kayari pitoran panaon, manuro so Dios na balon Manuley ed totoo to
Jon: On, nanononotan ko iramay apantongtongan ta nen imbeneg.
Cameron: Ayos! Ituloy ta sirin, tan konsideraen ta no panon karukey so pitoran panaon. Nambasa ak nipaakar ed sayan topic pian nanonotan ko ray importantin punto. Gawaen koy anggaay nayarian ko pian nipaliwawak yad sika.
Jon: OK.
ANAMPOT SO PITORAN PANAON
—GINMAPOY KAUNORAN IRAN AGEW
Cameron: Diad samay unonan impakasumpal diad si Nabucodonosor, malinew ya samay pitoran panaon et literal ya pitoran taon. Balet diad mas baleg ya kasumpalan ya ontutukoy ed Panarian na Dios, say pitoran panaon et seguradon mas andukey nen say literal a pitoran taon.
Jon: Panon mon nibaga ‘tan ey?
Cameron: No nanonotan mo, ginmapoy pitoran panaon nen aderal so Jerusalem nen 607 B.C.E. No igapo tad satan a taon so pambilang na literal a pitoran taon, makasabi tad 600 B.C.E. Balet anggapo met so agawan nikadkaduma ed panu-uley na Dios ed saman a taon. Sakey ni, singa apantongtongan ta la, kayari na pigaran siglo nen wadiad dalin si Jesus, napatnagan ed imbaga to ya agni anampot so pitoran panaon.
Jon: Ah, duga. Nanonotan ko la.
Cameron: Kanian imbes ya literal ya taon, say pitoran panaon et ontutukoy ed mas andukey a panaon.
Jon: Panon karukey ey?
Cameron: Say libro na Biblia ya Apocalipsis, ya mikonektaan ed libro na Daniel et makatulong pian naamtaan tayo so karukey na pitoran panaon. Walay tinukoy ton “sakey a panaon tan duaran panaon tan kapaldua,” odino talora tan kapalduan panaon, ya misimbangan ed 1,260 ya agew. * Kanian say pitoran panaon
Jon: On, natutumbok ko. Balet agko ni natatalosan no panon ya ipapanengneng na satan ya ginmapon nan-uley so Panarian na Dios nen 1914.
Cameron: Sige sirin nengnengen ta no panon iran mankonektaan. No maminsan diad propesiya na Biblia, say sakey agew et irerepresenta toy sakey taon. * No usaren ta may sakey agew parad sakey taon, say pitoran panaon et 2,520 ya taon so karukey to. No manbilang ta na 2,520 ya taon manlapud 607 B.C.E., makasabi tayod taon 1914. * Kanian nibaga tayon nen 1914 anampot so pitoran panaon, tan ginmapon nan-uley si Jesus bilang Ari ed Panarian na Dios. Tan mapatpatnag itan ta manlapu nen 1914, dakel iray sankaimanon agawad mundo—saramay propesiyad Biblia ya nagawad kaunoran iran agew.
Jon: Anto ra ‘tan ya agawa ey?
Cameron: Nengnengen ta pay imbaga nen Jesus ya nabasad Mateo 24:7. Oniay imbaga nen Jesus ya nagawa no onggapon man-uley ed tawen: “Manlalaban naani iray bansa ontan met ed saray panarian, tan walaray eras tan yegyeg ed nanduruman pasen.” Impasakbay dia nen Jesus ya wala ray eras tan yegyeg legan na satan ya panaon. Agta dakel lay agawan ontan ed mundo diad linmabas ya 100 taon?
Jon: On ya tua awa . . .
Cameron: Diad sayan bersikulo, impasakbay met nen Jesus ya wala ray guerra legan na kiwawala to bilang Ari ed Panarian na Dios. Tan say impasakbay na libro na Apocalipsis et aliwa labat lan guerra diad sakey a bansa noagta wala ray guerra ya apektaen toy interon mundo legan na panaon na anggaan. * Natandaan mo no kapigan ginmapo so World War I?
Jon: Nen 1914, atan met may ibabagam ya inggapo nen Jesus ya nan-uley! Agkon balot naisip ‘tan ah.
Cameron: No ikonsidera tayo irayan impormasyon—say propesiya nipaakar ed pitoran panaon tan arum ni ran propesiya ya nagawad panaon na anggaan—nibaga tayon talagan mankokonektaan ira. Kombinsido iray Tasi nen Jehova ya ginmapon nan-uley si Jesus bilang Ari ed Panarian na Dios nen 1914, tan ginmapo met ed satan a taon so kaunoran iran agew. *
Jon: Magano, singa agko ni masyadon naala.
Cameron: Natatalosan ta ka ta anggan siak et agko met ‘tan atalosan ya tampol nensaman. Balet komon ta diad sayan impantongtong ta et atalosan mo ya anggano agdirektan nabasa ed Biblia so taon 1914, saray Tasi nen Jehova et talagan ibabase day pananisia da ed Biblia no nipaakar ed satan a taon.
Jon: On, talagan pandinayewan ta kayo ed saya—amin ya ibabaga yo et naynay yon ibabase ed Biblia. Aliwan opinyon yo labat. Mankelaw ak balet no akin ya onia kakomplikado. Akin kasi et agla direktan imbaga na Dios ed Biblia ya 1914 so taon na igapon pan-uley nen Jesus diad tawen?
Cameron: Marakep ‘tay tepet mo Jon. Diad tua, amayamay so bengatlan agdirektan nabasa ed Biblia. Akin kasi et impaisulat na Dios so Biblia diad paraan ya kaukolan nin mansagpot iray totoo pian natalosan da? Balibali sirin no atan so pantongtongan ta diad onsublay ya ipawil ko.
Jon: Sige.
Wala ta ray tepet mo ed Biblia? Kasin walay labay mon naamtaan ed saray papanisiaan odino paraan na panagdayew na Saray Tasi nen Jehova? No wala, itepet mo labat ed sikara. Maliket iran mangipaliwawad satan.
^ par. 5 Diad panamegley na programa dan libren panangiyaral na Biblia, sistematikon ibabangat na Saray Tasi nen Jehova so Biblia ed arum.
^ par. 7 Nengnengen so artikulon “Tongtongan Nipaakar ed Saray Topic Diad Biblia—Kapigan Ginmapon Nan-uley so Panarian na Dios?—Part 1” diad Nobyembre-Disyembre 2014 ya isyu na sayan magasin.
^ par. 9 Nengnengen so Daniel 4:23-25.
^ par. 22 Nengnengen so Apocalipsis 12:6, 14.
^ par. 24 Nengnengen so Numeros 14:34; Ezequiel 4:6.
^ par. 24 Nengnengen so tsart ya “Say Kiew ed Kugip nen Nabucodonosor.”
^ par. 28 Nengnengen so Apocalipsis 6:4.
^ par. 30 Nengnengen so kapitulo 9 na libron Anto so Peteg ya Ibabangat na Biblia? ya im-publish na Saray Tasi nen Jehova. Available met ed www.jw.org/pag.

robotstxt: allowed

filter: keep


text:
20 Sanen tinmunda lay gulo, impatawag nen Pablo iray disipulo, tan sanen apaseseg to la ra tan akapampatanir la, sikatoy nambiahen paarap ed Macedonia.2 Kayari ton niliber iraman a rehyon tan pinaseseg iray disipulo diman diad panamegley na dakel ya imbalikas to, sikatoy akasabid Gresya.3 Taloy bulan to diman, balet lapud walay mauges a plano ed sikato na saray Judio+ sanen ngalngali la onlugan ed barko a paonlad Sirya, ninonot toy ompawil a diad Macedonia so dalanen to.4 Sikatoy inibaan nen Sopatro ya anak nen Pirro a taga Berea, si Aristarco+ tan Segundo a taga Tesalonica, si Gayo a taga Derbe, si Timoteo,+ tan si Tiquico+ tan Trofimo+ a taga probinsya na Asia.5 Inmuna la irayan lalaki tan inalagar da kamid Troas;6 balet nambarko kami manlapud Filipos kayari na saray agew na Andi-lebaduran Tinapay,+ tan kayari na limay agew et akasabi kamid sikara diad Troas, tan pitoy agew mi diman.7 Diad unonan agew na simba, sanen nantitipon kami pian mangan, nampaliwawa si Pablo ed saramay nantitipon, ta sikatoy onla la diad ontumbok ya agew; tan dinukeyan toy paliwawa to anggad pegley-labi.8 Kanian dakel so lamparaan diad kuarto ed tagey a nantitiponan mi.9 Akayurong diad bintana so sakey a kalangweran a lakin manngaray Eutico, tan sikatoy akaugip legan a manpapaliwawa si Pablo, tan lapud akateglep la et sikatoy naplag manlapud komatlon grado tan sikatoy inatey lan inalsa ra.10 Balet inmepas si Pablo, tan sikatoy dinago ton nilakap+ tan inkuan to: “Agkayo la maingal, ta sikatoy mabilay.”*+11 Insan sikatoy sinmegep tan inggapo toy pangdem* tan angan. Abayag so impitongtong to nid sikara, anggad palbangon, insan sikatoy tinmaynan la.12 Kanian impawil dan mabilay so kalangweran a laki tan aligliwa ran maong.13 Natan et inmuna kami lad barko tan amaarap kamid Asos, a diman so pangiluganan mid si Pablo, ta imbilin ton labay toy manakar la tan manbana kami la diman.14 Kanian sanen nabotan to kamid Asos, sikatoy inlugan mi tan amaarap kamid Mitilene.15 Tan diad tinmumbok ya agew et nambarko kami manlapu diman, tan akasabi kami ed baybay na Kios, balet diad tinmumbok ya agew et tinmunda kamin agano diad Samos, tan diad sinmublay ya agew et sinmabi kami ed Mileto.16 Nandesisyon si Pablo a labsanan so Efeso+ pian agla manbayag ed probinsya na Asia, ta sikatoy manaapuran makasabi ed Jerusalem+ diad agew na Piesta na Pentecostes no nayarian to.17 Balet manlapud Mileto et sikatoy angipasabi na mensahe diad Efeso pian patawag to iray mamatatken na kongregasyon.18 Sanen sinmabi ra, inkuan tod sikara: “Amta yo no panoy impanbilay ko manlapud unonan agew na insabik ed probinsya na Asia,+19 a mapaabeba ak* a nampaaripen ed Katawan+ tekep na saray lua tan subsubok ya agawa ed siak lapud saray mauges a getma na saray Judio,20 tan agko met insiblet so pangibaga ed sikayo na dinanman ed saray bengatlan makagunggona* odino say pangibangat ed sikayo diad arapan na totoo+ tan diad kabkaabungan.+21 Balet sigpot ak a nantasi ed saray Judio tan ed saray Griego nipaakar ed panagbabawi+ ed arapan na Dios tan pananisia ed Katawan tayon Jesus.+22 Tan natan et onla ak ed Jerusalem, ta binalor* ak na espiritu, anggano agko amtay nagawa ed siak diman,23 noag say amtak labat et aminpigan papasakbayan ak na masanton espiritu diad kada syudad, ya ibabaga na saya a manaalagar ed siak so kaprisok tan panirap ko.+24 Anggaman ontan, agko ipapasen ya importante* ed siak so bilay ko,* basta nasumpal ko labat so babatiken ko+ tan say ministeryon inawat kod Katawan a Jesus, pian sigpot kon ipulong* so maong a balita nipaakar ed agnaparaan a kaabigan na Dios.25 “Tan natan, amtak a sikayon amin ya angipulongan koy Panarian et agyo ak la nanengneng lamet.26 Kanian tinawag ta kayo pian tasian yod sayan agew a malinis ak ed dala na amin a totoo,+27 ta agko insiblet ya ibagad sikayo so amin a simbawa* na Dios.+28 Imano yoy sarili yo+ tan say interon pulok, a lapud satan et tinuro kayo na masanton espiritu bilang manangasikaso,+ pian pastolan yo so kongregasyon na Dios,+ a sinaliw tod panamegley na dala na mismon Anak to.+29 Amtak a sano anggapo ak la et onloob ed limog yo iray masesebeg a lobo+ tan agda kasian so pulok,30 tan diad limog yo et wala ray lalakin ontalindeg tan pikeweten da so katuaan pian kombinsien iray disipulo ya ontumbok ed sikara.+31 “Kanian mansiansia kayon aliing, tan nodnonot yo a diad loob na taloy taon,+ labi tan agew, agak tinmundan nambilin ed kada sakey ed sikayo tekep na saray lua.32 Tan natan et imatalek ta kayod Dios tan ed panamaseguro* na agnaparaan a kaabigan to, a saya so mamabiskeg ed sikayo tan mangiter ed sikayo na tawir a parad amin a pinasanto.+33 Agko pinilalek so pilak odino balitok odino kawes na siopaman a too.+34 Amta yon mismo a nankimey ak pian naasikaso iray pankaukolan ko+ tan saramay kaibak.35 Impanengneng kod sikayo ed amin a bengatla a diad pansagpot yod onian paraan+ et nepeg yon tulongan iray makapuy tan nepeg yon tandaan iray salita na Katawan a Jesus, sanen inkuan to: ‘Mas makapaliket so mangiter+ nen say mangawat.’”36 Tan sanen nibaga to la iraya, tinmalimukor iran amin tan nampikasi ra.37 Diad tua et manak-akis iran amin, tan nilalakap day Pablo* tan inangoban da,38 ta naermenan iran maong ed samay imbaga to a sikatoy agda la nanengneng lamet.+ Insan sikatoy impatnubang da la ed barko.
Paimanod leksab
^ Odino “ta walad sikato so kamarerwa to.” Nengnengen so Glosaryo, “Kamarerwa.”


text:
1 Amos
Sikara yay salita nen Amos, sakey a pumapastol a taga baley na Tecoa. Duay taon kasakbayan na insabiy yegyeg, nen ari na Juda si Uzias tan si Jeroboam a lakin anak nen Joas so ari na Israel, impaamta na Dios ed kinen Amos ira yan bengatlan nipaakar ed Israel.
Inkuanen Amos,
- "Unuungol a manlapud Sion so
- KATAWAN;
- onkakarul a manlapud Jerusalem
- so bosis to.
- Namamagaan iray pastolan
- tan ompapatey iray dika ed
- Palandey na Carmelo."
Say KATAWAN kuanto, "Nankakasalanan iray totood Damasco, kanyan andi-saew a dusaen ko ra. Mapalaloy impanduduksa rad saray totood Galaad. Kanyan mangyakar ak na apoy ed palasion impaalagey nen Ari Hazael tan poolan ko ray tirinsira nen Ari Benhadad. Gaygayen ko ray puirta na siudad na Damasco tan paekalen ko ray totoon manaayam ed Patar na Aven tan say manoley na Bet-eden. Naalan priso ed dalin na Kir iray totoon taga Siria."
Say KATAWAN kuanto, "Nankakasalanan iray taga Gaza, kanyan andi-saew a dusaen ko ra. Inaala da ray amin a totood saman a bansa, insan da ra inlalakon aripen ed saray taga Edom. Kanyan mangyakar ak na apoy ed saray padir na siudad na Gaza tan poolan ko ran tirinsira to. Ekalen kod pakaoley iray manoley ed saray siudad na Asdod tan Askelon. Dusaen koy siudad na Ekron, tan ompatey ya amin iray Filisteo ya atilak."
Say KATAWAN kuanto, "Nankakasalanan iray taga Tiro, kanyan andi-saew a dusaen ko ra. Inyaakar dan adakep ed dalin na Edom iray amin a totood sakey a bansa, tan ag da tinoor so impisipanan dan mikaaro. Lapud saya mangyakar ak na apoy ed saray padir na siudad na Tiro tan poolan ko ray tirinsira to."
Say KATAWAN kuanto, "Nankakasalanan iray totoon taga Edom, kanyan andi-saew a dusaen ko ra. Inoosilan day ispada iray lalakin agagi ra ya Israelita, tan ag da ran balut kinasian. Anggapoy anggaan so pasnuk da tan ag dan balut pinakepa. Lapud saya mangyakar ak na apoy ed siudad na Teman tan poolan ko ray tirinsira na Bozra."
Say KATAWAN kuanto, "Nankakasalanan iray taga Ammon, kanyan andi-saew a dusaen ko ra. Diad impibakal dan manakop na arum iran dalin, binubutyakan da ray anggan bibiin malokun ed Galaad. Lapud saya mangyakar ak na apoy ed saray padir na siudad na Raba tan poolan ko ray tirinsira to. Wala ray eyagan ed satan no agew na bakal, tan manalimbusabos so panlalaban. Say ari tan saray opisyal to et nibantak ira ed arum a bansa."


text:
Kasin say Ministeryom et Singa Linaew?
SAY ministeryo tayo et importante tan mabmabli. Balet aliwan amin ya napulongan tayo et mangapresya ed satan. Anggan mangipanengneng na interes iray totoo ed mensahe na Biblia, ompan agda naisip ya kaukolan dan aralen so Salita na Dios diad tulong tayo.
Ontan so situasyon nen Gavin. Sikatoy onaatendi lad saray aral na kongregasyon, balet agto inawat so panagaral na Biblia. Kuan to: “Dagdaiset so amtak ed Biblia, tan agko labay ya aminen ya anggapoy amtak. Natatakot ak ompan naloko ak, tan natatakot ak ya nawalaay obligasyon.” Antoy nibagam? Anggapo la kasi ilalo nen Gavin? Wala ni. Imanoen so maabig ya epekto na saray bangat na Biblia ed sakey a too. Oniay imbaga nen Jehova ed saray totoo to nensaman: “Saray salitak et ontedter a singa linaew, singa makalnan uran ya ompelag ed dika.” (Deu. 31:19, 30; 32:2, NW) Saray apatiran bengatla nipaakar ed linaew et matukotukoy ya mangiyilustra ed no panon tayon epektibon napulongan so amin a klase na totoo.—1 Tim. 2:3, 4.
SAY MINISTERYO ET SINGA LINAEW—PANON?
Say linaew et anlemew. No mantitipon iray tedter na danum ya manlalapud sengaw ya walad dagem, magmaliw itan ya linaew. Saray salita nen Jehova et ‘mantedter a singa linaew’ lapud maabig, mauyamo, tan makonsidera so impitongtong tod saray totoo to. Sikatoy naalig tayo no respetoen tayoy panmoria na arum. Papasesegen tayo ray totoo ya mannonot tan mandesisyon. No makonsidera tayo, mas mainomay dan awaten iray ibaga tayo tan mas epektibo so ministeryo tayo.
Say linaew et makaparepresko. Narerepreskoan iray totoo ed ministeryo tayo no nononoten tayo no antoy sankaabigan ya paraan pian nabayuboay interes da. Si Gavin ya abitlad gapo et agpinilit ya manaral na Biblia. Imbes, sinali nen Chris, samay brother ya inmunan akitongtong ed sikato, so nanduruman paraan pian mas komportable si Gavin ya mitongtong nipaakar ed Biblia. Impaliwawa nen Chris ed si Gavin ya walay tema na Biblia, tan mas natalosan to ray aral ya aatendian to no naamtaan to itan. Insan imbaga nen Chris ya saray propesiya so akakombinse ed sikato ya tua so Biblia. Nanresulta iya ed aminpigan impantongtong nipaakar ed kasumpalan na saray propesiya. Arepreskoan si Gavin ed sarayan impantongtong kanian inawat ton siansia so panagaral na Biblia.
Say linaew et mangiiter na bilay. Diad bansan Israel, walay tiempo ya ampetang tan amagamaga, tan nayarin pigay bulan ya ag-onuran. No anggapoy linaew, namagaan tan ompatey iray tanaman. Wala natan so inkapgaan ed espiritual, a singa impasakbay nen Jehova. (Amos 8:11) Insipan to ya saray alanaan ya ebanghelisador et magmaliw ya “singa linaew a manlapu ed Jehova” legan dan iyaabawag so mensahe na Panarian, tan susuportaan ira na saray kaiba dan ‘arum a karnero.’ (Miq. 5:7; Juan 10:16) Kasin papablien tayoy mensahe na maong a balita na Panarian bilang kabiangan na itatarya nen Jehova ya espiritual a linaew ya mangiiter na bilay?
Say linaew et bendisyon manlapud si Jehova. (Deu. 33:13) Say ministeryo tayo et bendisyon parad saramay ondengel. Ontan ya bendisyon so naawat nen Gavin. Lapud sikatoy nanaral na Biblia, naebatan ya amin iray tepet to. Maples so inyaligwas to ya anggad abautismoan tan natan et kaiba toy asawa ton si Joyce, ya malikeliket ed sigpot a pangipupulong dad maong a balita na Panarian.
PABLIEN SO MINISTERYOM
No isipen tayo so linaew, napaseseg itayo met ya pablien so nagagawaan tayo ed ministeryo. Akin ey? Ngalngali anggapoy nagawaan na sansakey ya tedter na danum, balet no pantitiponen so minilyon ya tedter, nasalog so dalin. Ontan met, nayarin parad sikatayo et melmelag so nagagawaan tayod ministeryo. Balet, no paniibaen so sagpot na amin ya mabulos ya ministro nen Jehova, makatulong itan ed pantasi “ed amin a nasyones.” (Mat. 24:14) Kasin say ministeryo tayo et magmaliw a bendisyon nen Jehova ed saray totoo? On, no say mensahen ipulong tayo et singa linaew—anlemew, makaparepresko, tan mangiiter na bilay!


text:
SAY PANAG-BANTAYAN—PANARALAN YA EDISYON Mayo 2013
Naaralan ed sayan isyu no panon tayon nasumpal so kimey tayo bilang ebanghelisador tan saray kualidad ya ontulong ed sikatayon nawalaay maabig a pitotongtong ed pamilya.
Sumpal Moy Kimey Mo Bilang Ebanghelisador
Akin ya kaukolan a narengelan na totoo natan so maong a balita? Tan panon tayon sigpot ya nasumpal so kimey tayo bilang ebanghelisador?
Kasin ‘Maseseg Ka ed Maabig Iran Gawa’?
Ipaliwawa na sayan artikulo no panon tayon natangguyor iray totoo ya onasingger ed Dios diad maseseg a panagpulong tan maabig a kondukta tayo.
Tepetepet na Saray Manbabasa
Dakel ya nasyon nensaman so mamapatey ed saray kriminal diad pangipasak ed kiew o poste. Diad nasyon na Israel nensaman ey?
Paelet Yoy Panamaley Yo Panamegley na Maabig a Pitotongtong
Importante maabig ya pitotongtong pian magmaliw a maliket so panamaley. Naaralan ed sayan artikulo iray kualidad ya makatulong pian napaaligwas so paraan na pitotongtong tayo.
Atateng, Ananak—Magmaliw a Maaro ed Pitotongtong Yo
Anto ray makasbel ed maabig ya komunikasyon? Panon iratan ya natalonaan?
ISTORYAY BILAY
No Akin ya Walay Kana na Bilay Mi
Say duaran anak nen Patricia et walay problemad genes da, sakey a mataltalag ya sakit. Amtaen no panon ya walay kana na bilay da anggano mairap so situasyon da.
Protektaan Moy Tawir Mo Diad Makabat a Pandesisyon
Antoy akataryan espiritual a tawir parad saray Kristiano, tan anton pasakbay so naaralan tayod alimbawa nen Esau?
INALAD DAAN IRAN KOLEKSION MI
Nansiansia Ran Matoor Diad “Oras na Subok”
Nabasa dia ya nen ginmapoy Sankamundoan a Guerra I nen 1914, naimano na interon mundo ya neutral iray Estudyante na Biblia.


text:
AARALEN YA ARTIKULO 19
Aro tan Hustisya Sano Aarapen so Kaugsan
“Sakey kan Dios ya agmanliliket ed kaugsan; anggapoy mauges a makapiayam ed sika.”—SAL. 5:4.
KANSION 142 Bembenan ya Malet so Ilalo Tayo
DIAD SAYAN ARTIKULO *
1-3. (a) Base ed Salmo 5:4-6, antoy nalilikna nen Jehova ed kaugsan? (b) Akin ya nibaga tayon say panag-abuso ed ugaw et kontra ed “ganggan na Kristo”?
KABUSOL nen Jehova a Dios so amin a klase na kaugsan. (Basaen so Salmo 5:4-6.) Kanian seguradon kabkabusol toy seksual ya panag-abuso ed ugaw—sakey itan ya makapadimla tan mauge-uges ya kasalanan! Lapud aaligen tayoy Jehova, sikatayo ran Tasi to et ipapasen tayon makapadimla so panag-abuso ed ugugaw tan agtayon balot itan kokonsintien diad Kristianon kongregasyon.—Roma 12:9; Heb. 12:15, 16.
2 Amin ya klase na panag-abuso ed ugaw et kontra ed “ganggan na Kristo”! (Gal. 6:2) Akin ya ontan so nibaga tayo? Singa naaralan tayod imbeneg ya artikulo, say ganggan na Kristo—ya ontutukoy ed amin ya imbangat nen Jesus panamegley na saray imbaga tan alimbawa to—et akabase ed aro tan ipapaseseg toy hustisya. Lapud uunoren na saray tuan Kristiano iyan ganggan, tratratoen tayo ray ugugaw diad paraan ya nalikna dan walay manproprotekta tan mangaaro ed sikara. Balet say seksual ya panag-abuso ed ugaw et makasarili tan talagan aliwa. Ipalikna na satan ed ugaw ya anggapoy manproprotekta odino mangaaro ed sikato.
3 Makapaermen ta say seksual a panag-abuso ed ugaw et seryoson problema ed interon mundo, tan anggan saray tuan Kristiano et naapektoan met. Akin? Ondadakel iray “mauges a totoo tan saray impostor,” tan say arum et nayarin salien day onloob ed kongregasyon. (2 Tim. 3:13) Ontan met, wala ray mangibabagan kabiangan ira na kongregasyon ya nampadaeg ed makapuy iran pilalek na laman tan nan-abuso ira na ugugaw. Pantongtongan tayo no akin ya graben kasalanan so panag-abuso ed ugaw. Insan tayo pantongtongan no panon ya asikasoen na saray elder iray seryoson kasalanan, kaiba lay panag-abuso ed ugaw, tan no panon ya naprotektaan na atateng so ananak da. *
SAKEY A GRABEN KASALANAN
4-5. Akin ya say panag-abuso ed ugaw et kasalanan ed samay biktima?
4 Say panag-abuso ed ugaw et mabayag so epekto to. Grabe so epekto na satan ed saray biktima ontan met ed saray mangaaro ed sikara—saray kapamilya da tan saray agagi. Say panag-abuso ed ugaw et sakey a graben kasalanan.
5 Kasalanan itan ed samay biktima. * Say panggawa na bengatla ya mamasakit ed arum tan pansengegan na panirap da et sakey ya kasalanan. Singa napantongtongan tayo ed onsublay ya artikulo, ontan ya mismo so gagawaen na man-aabuso ed ugaw—sasakitan to so ugaw diad mauge-uges ya paraan. Anggaman sikatoy panmamatalekan na ugaw, gagagalaen ton sakitan so ugaw tan piliten ton manggawa na saray bengatlan agnepeg ya nasali na ugaw. Lapud satan, naandi so talek na ugaw tan agto la nalikna ya walay manproprotekta ed sikato. Nepeg tayo sirin ya protektaan iray ugugaw ed satan ya graben kaugsan, tan nepeg tayon ligliwaen tan tulongan iray abiktima na satan.—1 Tes. 5:14.
6-7. Akin ya say panag-abuso ed ugaw et kasalanan ed kongregasyon tan ed saray sekular ya autoridad?
6 Kasalanan itan ed kongregasyon. No say sakey ya kabiangan na kongregasyon et nan-abuso na ugaw, sikatoy mangiter na kabalawan ed kongregasyon. (Mat. 5:16; 1 Ped. 2:12) Nalanor laingen so reputasyon na minilyon ya matoor a Kristiano ya ‘milalaban ya impasya nisengeg ed pananisia’! (Jud. 3) Agtayo kokonsintien iray indibidual ya agmagbabawi ed ginawa ran kaugsan tan dederalen day maong ya reputasyon na kongregasyon.
7 Kasalanan itan ed saray sekular ya autoridad. Saray Kristiano et nepeg ya “manpasakop . . . ed saray atagey ya autoridad.” (Roma 13:1) Nipanengneng tayo ya manpapasakop tayod sikara no rerespetoen tan uunoren tayo ray ganggan na gobierno. No say sakey ed kongregasyon et agto inunor so ganggan na gobierno, singa bilang, no nan-abuso na ugaw, sikatoy mankakasalanan ed saray sekular ya autoridad. (Ikompara so Gawa 25:8.) Anggaman aliwan saray elder so mangipapaakseb na ganggan na gobierno, agda iyaagel so siopaman ya nan-abuso na ugaw ed dusa na krimen ya ginawa to. (Roma 13:4) Anien to so intanem to.—Gal. 6:7.
8. Antoy pangipapasen nen Jehova ed saray kasalanan ya ginawa ed kaparan too?
8 Manuna ed amin, kasalanan itan ed Dios. (Sal. 51:4) No say sakey a too et nankasalanan ed kapara ton too, sikatoy nankasalanan met ed si Jehova. Imanoen so sakey ya alimbawa ed Ganggan ya inter na Dios ed Israel. Ibabaga na Ganggan ya say toon sinaol to so kaabay to et “agnanmatoor ed si Jehova.” (Lev. 6:2-4) No ontan sirin, sano say sakey ya indibidual ya kabiangan na kongregasyon et nan-abuso na ugaw, sikatoy agnanmatoor ed Dios lapud singa to sinaol odino niloko so ugaw. Nanmatalek so ugaw ed sikato balet dineral to itan ya talek, kanian agla nalikna na ugaw ya walay manproprotekta ed sikato. Say nan-abuso et mangiter na baleg ya kabalawan ed ngaran nen Jehova. Kanian say panag-abuso ed ugaw et nepeg ya ipasen a mauge-uges tan makapadimlan kasalanan ed Dios.
9. Anto ran Makasulatan ya impormasyon so intarya na organisasyon nen Jehova diad dakel iran taon, tan akin?
9 Diad inlabas na saray taon, say organisasyon nen Jehova et angitarya na dakel ya Makasulatan ya impormasyon nipaakar ed panag-abuso ed ugugaw. Singa bilang, wala ray artikulo ed Say Panag-bantayan tan Onliing! nipaakar ed no antoy gawaen na saray biktima na seksual ya panag-abuso pian nasarag da so sakit ya nalilikna ra, no panon iran natulongan tan napaseseg na arum, tan no panon ya naprotektaan na atateng iray ananak da. Saray elder et akaawat na detalyadon instruksion tan panangipasal no panon dan asikasoen iray kaso na panag-abuso ed ugugaw. Tuloytuloy ya rerepasoen na organisasyon so paraan na pangaasikaso na saray kongregasyon ed ontan iran kaso. Akin? Pian naseguro ya say paraan na pangaasikaso tayo ed satan et mitunosan ed ganggan na Kristo.
PANGASIKASO ED SARAY KASO NA SERYOSON KASALANAN
10-12. (a) Antoy nepeg ya sankanonot na saray elder sano aasikasoen da iray kaso na seryoson kasalanan, tan anto ray ikonsidera da? (b) Base ed Santiago 5:14, 15, antoy pansagpotan ya gawaen na saray elder?
10 Sano aasikasoen na saray elder iray kaso na seryoson kasalanan, sankanonot da ya base ed ganggan na Kristo et nepeg ya maaro dan tratoen so pulok tan nepeg dan gawaen no antoy matunong tan maptek ed pakanengneng na Dios. Kanian wala ray nepeg dan ikonsidera no nipaamta ed sikara ya walay agawan seryoson kasalanan. Say manunan ikonsidera na saray elder et say pamasanto ed ngaran na Dios. (Lev. 22:31, 32; Mat. 6:9) Ikonsidera da met so espiritual ya pankaabigan na saray agagi ed kongregasyon tan tulongan da so siopaman ya biktima na samay nankasalanan.
11 Ontan met, no say nankasalanan et kabiangan na kongregasyon, nepeg ya ikonsidera na saray elder no panon dan natulongan pian nipawil toy relasyon tod si Jehova no bilang posible. (Basaen so Santiago 5:14, 15.) Say Kristiano ya nanggawa na seryoson kasalanan pian peneken so mauges ya pilalek to et singa sakey ya mansasakit. Ipapanengneng na saya ya aliwa lan maong so relasyon to ed si Jehova. * Saray elder et singa ra doktor. Mansagpot ira pian ‘onabig imay mansasakit [samay nankasalanan].’ Saray Makasulatan ya simbawa ra so makatulong ed sikato pian nipawil toy relasyon to ed Dios, balet posible labat iya no sikatoy tuan magbabawi.—Gawa 3:19; 2 Cor. 2:5-10.
12 Kanian ambelat so responsabilidad na saray elder. Iyaansakit dan maong so pulok na Dios ya inmatalek tod sikara. (1 Ped. 5:1-3) Labay dan nalikna na saray agagi ya protektado ira diad loob na kongregasyon. Kanian onkiwas iran tampol no nipaamta ed sikara ya walay agawan seryoson kasalanan, kaiba lay impan-abuso ed ugaw. Antoy gawaen da? Imanoen iray tepet ya walad gapo na parapo 13, 15, tan 17.
13-14. Kasin uunoren na saray elder so ganggan na gobierno nipaakar ed pangireport ed panag-abuso ed ugaw? Ipaliwawa.
13 Kasin uunoren na saray elder so ganggan na gobierno nipaakar ed pangireport ed panag-abuso ed ugaw? On. No diad lugar da et walay ganggan na gobierno ya nepeg ya ireport ed saray sekular ya autoridad so panag-abuso ed ugaw, uunoren na saray elder so ontan iran ganggan. (Roma 13:1) Saratan ya ganggan et aliwan kontra ed saray ganggan na Dios. (Gawa 5:28, 29) Kanian no naamtaan na saray elder ya nayarin walay agawan panag-abuso ed ugaw, kokontaken dan tampol so sangan opisina pian onkerew na direksion no panon dan naunor iray ganggan nipaakar ed pangireport ed satan.
14 Maaron ipanonot na saray elder ya say biktima tan saray atateng to tan arum nin makaamta et walay kanepegan da ya ireport itan ed saray sekular ya autoridad. Balet panon to no say naakusaan ya nan-abuso et kabiangan na kongregasyon tan naamtaan itan ed lugar da? No sakey ya agi so angireport ed satan, kasin liknaen to ya sikato so angiter na kabalawan ed ngaran na Dios? Andi. Samay nan-abuso so angiter na kabalawan ed ngaran na Dios.
15-16. (a) Base ed 1 Timoteo 5:19, akin et kaukolan ya walay ag-onkulang ed duara ya tasi antis ya manporma na hudisyal a komite iray elder? (b) Antoy gawaen na saray elder no naamtaan da ya walay sakey ed kongregasyon ya naakusaan a nan-abuso na ugaw?
15 Diad kongregasyon, akin et kaukolan ya walay ag-onkulang ed duaran tasi antis ya manporma na hudisyal a komite iray elder? Lapud satan so ibabaga na Biblia ya kaukolan pian natumbok so atagey ya estandarte na Dios ed hustisya. No walay naakusaan ya nanggaway seryoson kasalanan balet imbaga to ya agto itan ginawa, kaukolan so duaran tasi antis ya manporma na hudisyal a komite iray elder. (Deu. 19:15; Mat. 18:16; basaen so 1 Timoteo 5:19.) Kasin labay ya ibaga na saya ya kaukolan ni so duaran tasi antis ya ireport ed saray sekular ya autoridad so panag-abuso ed ugaw? Andi. Ag-iya onaplika ed pangireport na sakey a krimen ed saray sekular ya autoridad.
16 No naamtaan na saray elder ya walay sakey ed kongregasyon ya naakusaan a nan-abuso na ugaw, unoren da iray ganggan na gobierno nipaakar ed pangireport ed satan, insan ira manimbestiga base ed saray prinsipyo na Biblia. No ibaga na akusado ya agto itan ginawa, dengelen da so testimonya na saray akatasi. No imbaga na samay mangaakusa tan sakey nin akatasi ya say akusado et inabuso to so ugaw odino arum nin ugaw, diad satan et wala lay duaran tasi kanian wala lay basiyan na saray elder ya manporma na hudisyal a komite. * No bilang ta samay mangaakusa labat so akatasi, agto labay ya ibaga ya aliwan tua imay akusasyon to. Anggano anggapoy duaran tasi ya mamaneknek ya samay akusado et nan-abuso na ugaw, natebek na saray elder ya nayarin walay mauges a ginawa na akusado ya nanresulta ed graben impakasakitan na arum. Tuloytuloy ya ligliwaen tan tulongan na saray elder iray indibidual ya nayarin asakitan. Ontan met, tuloytuloy ya obserbaan na saray elder so naakusaan ya nan-abuso pian naprotektaan so kongregasyon ta ompan walay makapuy a gawaen to.—Gawa 20:28.
17-18. Ipaliwawa no antoy responsabilidad na hudisyal a komite.
17 Anto so responsabilidad na hudisyal a komite? Aglabay ya ibaga na salitan “hudisyal” ya saray elder so mangukom o mandesisyon no kasin nepeg ya dusaen na gobierno so nan-abuso. Agmibabali iray elder ed pangipaakseb ed ganggan na gobierno; no say nalalanor et krimen, ipapalima da itan ed saray sekular ya autoridad. (Roma 13:2-4; Tito 3:1) Balet, mangukom odino mandesisyon iray elder no kasin mansiansia ed kongregasyon so sakey ya akagaway seryoson kasalanan.
18 Say responsabilidad na saray elder ya membro na hudisyal a komite et nipaakar ed espiritual odino relasyon ed Dios tan ed saray kapananisiaan. Uusaren da so Kasulatan pian natulongan iran natebek no kasin magbabawi odino andi so nan-abuso. No agmagbabawi, sikatoy nadispelo tan iyanunsio ed kongregasyon. (1 Cor. 5:11-13) No magbabawi, sikatoy makapansiansia ed kongregasyon. Balet ipaamtad sikato na saray elder ya ompan aglan balot naikdan na antokaman ya pribilehyo ed kongregasyon. Lapud nononoten na saray elder so pankaabigan na saray ugugaw, nayarin diad pribado et personal dan katongtongen iray atateng tan pasakbayan da ra ya kaukolan dan bantayan iray ananak dan menor-de-edad no wadman imay too. No gawaen da itan, nepeg ya manalwar iray elder pian agda nipaamta no siopa ray biktima na nan-abuso.
NO PANON YON NAPROTEKTAAN SO ANANAK YO
19-22. Antoy nagawaan na atateng pian naprotektaan day ananak da? (Nengnengen so litrato ed apis.)
19 Siopa so walaan na responsabilidad ya manprotekta ed saray ananak? Sikayo ran atateng. * Saray ananak yo et regalo na Dios, sikaray “tawir manlapud si Jehova.” (Sal. 127:3) Inter nen Jehova ed sikayo so responsabilidad ya protektaan iray ananak yo. Antoy nagawaan yo pian naprotektaan yo ra ed panag-abuso?
20 Unona, amtaen iray impormasyon nipaakar ed panag-abuso. Amtaen iray klase na totoo ya man-aabuso ed ugugaw tan no anto ray uusaren dan paraan pian napalikdo da ra. Magmaliw ya alerto ed saray situasyon odino totoo ya posiblin mangipeligro ed ananak yo. (Pro. 22:3; 24:3) Tandaan ya say kaslakan ya man-aabuso et sakey a toon kabat tan panmamatalekan na ugaw.
21 Komadua, pansiansiaen so maong a komunikasyon ed ananak yo. (Deu. 6:6, 7) Kanian kaukolan ya dengelen yon maong iray ananak yo. (Sant. 1:19) Tandaan ya saray ugugaw ya inabuso et mabetbet ya natatakot ya ipaamta itan ed arum. Ompan isipen da ya anggapoy manisia ed sikara, odino ompan imbagad sikara na samay nan-abuso ya sakitan to ra no ibaga dad arum. No nalikas yo ya singa walay aliwa, maaron tepetan so anak yo tan maanos ya ondengel ed saray ibaga to.
22 Komatlo, ibangat yo iray ananak yo. Ibaga yo ed sikara iray kaukolan dan naamtaan nipaakar ed sex depende ed edad da. Ibangat yo ra no antoy ibaga ra o gawaen da no walay mandiwit ed sikara diad paraan ya agmanepeg. Usaren iray impormasyon ya intarya na organisasyon na Dios no panon ya protektaan iray ananak.—Nengnengen so kahon ya “ Man-research tan Ibangat Iray Ananak Yo.”
23. Antoy pangipapasen tayo ed seksual ya panag-abuso ed ugaw, tan anton tepet so naebatan ed onsublay ya artikulo?
23 Bilang Tasi nen Jehova, ipapasen tayon makapadimla tan mauge-uges ya kasalanan so seksual ya panag-abuso ed ugaw. Lapud uunoren tayo so ganggan na Kristo, agtayo iyaagel iray nan-abuso ed antokaman ya resulta na kasalanan da. Balet panon tayon natulongan so sakey ya agi ya inabuso nen ugaw ni? Naebatan iyan tepet diad onsublay ya artikulo.
KANSION 103 Saray Pastol—Regalo a Lalaki
^ par. 5 Pantongtongan tayo ed sayan artikulo no panon tayon naprotektaan iray ugugaw ed seksual ya panag-abuso. Aralen tayo no panon ya nasalimbengan na saray elder so kongregasyon tan no panon ya naprotektaan na atateng iray ananak da.
^ par. 3 KABALIKSAN NA SALITA: Say seksual ya panag-abuso ed ugaw et no usaren na sakey ya adulto so ugaw pian peneken so seksual ya pilalek to. Kaiba ed satan so pisekso; oral o anal sex; panggalaw o pankarapas ed kayarian, suso, odino ebet; odino arum nin mabanday ya kagagawa. Anggaman maslak ed saray biktima et ugugaw ya bibii, dakel met ya ugugaw ya lalaki so naaabuso. Maslak ya man-aabuso et lalaki, balet wala met so bibii ya man-aabuso na ugugaw.
^ par. 5 KABALIKSAN NA SALITA: Diad sayan artikulo tan ed onsublay, say salitan “biktima” et ontutukoy ed sakey ya inabuso nen ugaw ni. Usaren tayo iyan salita pian idanet ya say ugaw et sinakitan tan inanamot, tan anggapoy kasalanan to.
^ par. 11 No say sakey et nanggawa na seryoson kasalanan, agto nepeg ya ibaraan ya agawaan to itan lapud kinmapuy so relasyon tod si Jehova. Sikato so natetel ed saray aliwan desisyon tan ginawa to, tan walay eebatan to ed si Jehova.—Roma 14:12.
^ par. 16 Agbalot kerewen ed sakey ya ugaw ya onarap ed samay naakusaan ya nan-abuso ed sikato. Say sakey ya ateng odino sakey ya panmamatalekan na ugaw so mangipaamta ed saray elder no antoy imbaga na ugaw ya agawa. Diad ontan et agla naaruman so sakit ya nalikna na ugaw.
^ par. 19 Saray impormasyon dia ya parad saray atateng et onaplika met ed saray legal ya taga-asikaso o guardian odino arum nin mangaasikaso ed sakey a menor-de-edad.


text:
SAY PANAG-BANTAYAN—PANARALAN YA EDISYON Disyembre 2019
Walad sayan isyu iray aaralen ya artikulo parad Pebrero 3–Marso 1, 2020.
“Walay Panaon” na Pankimey tan Pampainawa
Aralen ed sayan artikulo so sinimban Sabaton ya nginilinan na saray Israelita pian natulongan itayon nausisa so panmoria tayo ed panagkimey tan panagpainawa.
Nanggaway Paraan si Jehova Pian Nibulos Ka
Say Jubileo nensaman et ipanonot to so probisyon nen Jehova parad kibulos tayo.
Tepetepet na Saray Manbabasa
Diad Ganggan, no ni-rape na sakey ya laki so bii ya akisipanan lan miasawa ya “nabet tod uma” tan inmeyag so bii, anggapoy kasalanan to, amay laki labat so nankasalanan na pikakalugoran. Akin?
Tepetepet na Saray Manbabasa
Sanen imbaga nen Satanas ed si Eva ya sikatoy ag-ompatey no mangan na bungay kiew na pikakabat ed maong tan mauges, kasin say tutukoyen to et samay papanisiaan na dakel a totoo natan ya ag-ompatey so kamarerwa?
Kasin Kabat Mo Lan Maong si Jehova?
Antoy labay ya ibaga na kabat mo lan maong si Jehova, tan antoy naaralan tayo ed si Moises tan Arin David nipaakar ed pikakaaro ed si Jehova?
Atateng—Ipasal Yoy Ananak Yo ya Aroen si Jehova
Panon ya ipasal na atateng iray ananak da ya aroen tan panlingkoran si Jehova?
‘Pisalamatan Mo so Amin a Bengatla’
Wala ray pigaran rason no akin ya sikatayo lanlamang so minabang no iyugali tayo so misalamat.
Kasin Nanonotan Yo?
Kasin binasam iray agano nin isyu na Say Panag-bantayan? Nengneng mo no anto ray nanonotan mo.
Indese na Tema Parad Say Panag-bantayan tan Onliing! 2019
Indese na amin ya artikulon im-publish diad 2019 ya Panag-bantayan tan Onliing! ya akalista base ed tema.


text:
1918—Sanlasus Taon Lay Linmabas
Oniay nabasad gapo na The Watch Tower ya Enero 1, 1918: “Antoy iilaloan tayon nagawa ed taon 1918?” Siansia nin magulo ed Europe lapud World War I, balet ipapanengneng na saray agawa diad gapo na satan ya taon a singa wala ray maong a bengatlan manatalaran parad saray Estudyante na Biblia tan diad interon mundo.
PANTOTONGTONGAN NA TOTOO SO KAREENAN
Nen Enero 8, 1918, nansalita si presidentin Woodrow Wilson diad Kongreso na United States tan imbaga to so 14 ya paraan ya iisipen ton makatulong pian niwalay “tua tan manbayag a kareenan.” Impaseseg toy diplomasya diad saray bansa, pambawas na saray armas, tan pamorma na “ulopan na saray bansa” pian parehon nagunggonaan iray “baleg tan melag ya bansa.” Say “Labin-apat ya Paraan” ya imbaga to et inusar diad saginonor nen pinorma so League of Nations tan nen nampapaknaan so Treaty of Versailles, ya lapud satan et anampot so World War I.
ATALO IRAY ONSUSUMPA
Anggaman magulo so situasyon ed apalabas ya taon, * nanengneng ya walay kareenan ya manatalaran ed saray Estudyante na Biblia, ya singa apatnagan ed saray agawa diad tinaon ya miting na Watch Tower Bible and Tract Society.
Diad sayan miting ya agawa nen Enero 5, 1918, sinali na pigaran prominentin lalaki ya pinapaway ed Bethel ya kontrolen so organisasyon. Si Richard H. Barber, sakey a matoor ya ombiabiahen manangasikaso, et inggapo toy miting panamegley na pikakasi. Kayari na sakey a report nipaakar ed saray agawaan nen imbeneg a taon, sinmublay so tinaon ya eleksion parad saray direktor. In-nominate nen Brother Barber si Joseph Rutherford tan anemira nin brother. Insan in-nominate na sakey ya abogado ya onsusuporta ed saray onsusumpa so pitoran lalaki, kaiba la iramay pinapaway diad Bethel. Atalo ira. Amin lawarin shareholder et imboto day Brother Rutherford tan anemira nin matoor ya brother bilang saray direktor.
Imbaga na dakel ya agagin inmatendi ed saman a miting ya “agda nalinglingwanan iman ya kombension lapud aliklikna da so panamendisyon nen Jehova.” Balet agnambayag itan ya liket da.
SAY REAKSION NA TOTOO ED THE FINISHED MYSTERY
Pigay bulan lan ibubunog na saray Estudyante na Biblia so libron The Finished Mystery. Positibo so reaksion na saray matuan impanpuso ya totoo ed saray katuaan ed Biblia ya nabasad satan ya libro.
Si E. F. Crist, sakey ya ombiabiahen manangasikaso diad Canada, so angistorya ya walay sanasawa ya kayari dan binasa so The Finished Mystery et inawat day katuaan diad loob labat na limaran simba! Imbaga to: “Sayan sanasawa et parehon maseseg tan tuloytuloy so iyaaligwas da.”
Walay sakey a laki ya awalaan na libro tan tampol ton innabang itan ed saray kakaaro to. Sikatoy ‘nakna’ na mensahe na satan. Oniay nanonotan to: “Manaakar ak ed saman diad Third Avenue [insan] walay kinmena ed takeb ko ya say amtak et laryo, pero ‘The Finished Mystery’ manaya. Insempet ko tan binasak ya amin. . . . Insan ko naamtaan ya sakey a ministro manaya . . . so angibantak ed saman diad bintana to lapud pasnok to . . . Lapud saman ya ginawa to, manisia ak ya mas dakel nin totoo so akomberte to ya nawalaan na ilalo nen say amin ya ginawa tod bilay to. . . . Lapud sanok na sayan ministro, dadayewen mi la natan so Dios.”
Aliwa lan balo so reaksion na sayan ministro. Say libro et insebel na saray opisyal diad Canada nen Pebrero 12, 1918, ya ibabaga dan kontra kuno ed gobierno tan ed guerra so karga to. Kayari na satan, nandemanda iray opisyal diad United States. Nilooban na saray autoridad so Bethel Home tan saray opisina ed New York, Pennsylvania, tan California, ya manaanap iray ebidensya sumpad saray mangidadaulo na organisasyon. Nen Marso 14, 1918, insebel na Department of Justice na United States so The Finished Mystery, ya ibabaga dan say pangi-publish tan pangibunog ed satan et mangaamper ed totoo ya onsuporta ed militar, tan kontra itan ed Espionage Act.
IMPRISO!
Nen Mayo 7, 1918, awalaan na arrest warrant so Department of Justice parad sikara di Giovanni DeCecca, George Fisher, Alexander Macmillan, Robert Martin, Frederick Robison, Joseph Rutherford, William Van Amburgh, tan Clayton Woodworth. Inakusaan ira ya “gagagalaen dan impluensyaan so arum ya ag-onsuporta, agmanmatoor, tan ontanggi ya manserbi ed militar tan naval forces na United States ya satan et kontra ed ganggan tan sakey a seryoson krimen.” Ginmapo so bista ed korte nen Hunyo 5, 1918, balet melag so tsansa ya ag-ira napriso. Akin?
Imbaga na attorney general na United States ya agda uunoren so ley ya Espionage Act, sakey ya “epektibon armas sumpad propaganda.” Nen Mayo 16, 1918, ag-inawat na Kongreso so apela ya umanen itan ya ley ya manprotekta komon ed saramay mangipa-publish ed “no antoy tua, ya maong so motibo da, tan parad makatunongan iran gagala.” Nandebatian dan maong so The Finished Mystery. Nipaakar ed satan, oniay nabasa ed opisyal ya rekord na Kongreso na United States: “Say sakey ed saray sankamapeligroan ya alimbawa na onian klase na propaganda et say libron tatawagen ya ‘The Finished Mystery’ . . . Say epekto na satan et agla ingen bidbiren na saray sundalo so gagala tayo tan mamaseseg ed arum . . . ya agmansundalo.”
Nen Hunyo 20, 1918, imbaga na hurado ya guilty so waloran brother ed amin ya inyakusa ed sikara. Diad tinmumbok ya agew, impaamta na judge so sentensia to. Imbaga to: “Say relihyoson propaganda ya impakabat tan inkayat na sarayan akusado . . . et mas mapeligro ni nen say sakey ya grupo na German Army. . . . Nepeg ya ambelat so iter ya dusa ed sikara.” Kalabas na duaran simba, sarayan waloran brother et impriso ed Federal Penitentiary diad Atlanta, Georgia, ya manlapud 10 anggad 20 taon.
NANTULTULOY SO PANAGPULONG A KIMEY
Legan na sayan panaon, pinasegsegang ya maong iray Estudyante na Biblia. Inimbestigaan a maong na Federal Bureau of Investigation (FBI) so aktibidad da, tan nilibon dokumento so apawala. Ipapanengneng na sarayan rekord ya determinado iray agagi ya mantultuloy a manpulong.
Diad sakey ya sulat ed FBI, oniay imbaga na sakey ya postmaster diad Orlando, Florida: “[Saray Estudyante na Biblia] et manpupulong ed kaabungan diad baley tan maslak et gagawaen da itan [diad] labi. . . . Labay dan itultuloy ya gawaen itan anggano dakdakel so onsusumpa ed sikara.”
Say colonel na War Department et nansulat ed FBI pian ireport so ginawa nen Frederick W. Franz, ya diad saginonor et nanlingkor diad Mananguley ya Ulop. Oniay insulat na colonel: “Si F. W. Franz . . . et aktibon mibibiang ed panaglako na nilibon kopya na ‘Finished Mystery’.”
Si Charles Fekel, ya nanlingkor met diad Mananguley ya Ulop, et dinmalan met ed graben panamasegsegang. Sikatoy inaresto na autoridad lapud pangibubunog to na The Finished Mystery tan minanmanan da iray personal ya sulat to. Sikatoy sakey bulan ya impriso diad Baltimore, Maryland, tan tinawag dan “kalaban ya Austrian.” Legan ya makpel ton pupulongan iray imbestigador, anonotan to iray imbaga nen Pablo diad 1 Corinto 9:16, ya oniay nabasa: “Pakaskasi ak no agko iyabawag so maong a balita!” *
Likud ed maseseg ya pampupulong na saray Estudyante na Biblia, makuli iran angibunog na petisyon pian nibulos iray akaprison agagi diad Atlanta. Oniay nanonotan nen Anna K. Gardner: “Lanang kamin manggagaway paraan. Nen impriso iray agagi, say sinmublay ya ginawa mi et nananap kami na saray manpirma. Linma kamid kaabungan. Tan nilibo so nampirma! Ibabaga mid saray nakakatongtong mi ya sarayan lalaki et tuan Kristiano tan aliwan makatarungan so impangipriso ed sikara.”
SARAY KOMBENSION
Legan na saman ya mairap a panaon, mabetbet ya wala ray nagagawan kombension pian napabiskeg ed espiritual iray agagi. Oniay nabasa ed The Watch Tower: “Masulok ya kuarenta ya kombension . . . so agawa legan na taon . . . Wala ray balibalin report ya nanaawat mi manlapud sarayan kombension. Dati et gagawaen labat iray kombension diad sampot na panaoy tiagew odino diad gapo na loglog; balet legan na taon, kada bulan et wala ray nagagawan kombension.”
Siansian aawaten na saray matuan impanpuson totoo so maong a balita. Diad sakey ya kombension ed Cleveland, Ohio, walay 1,200 ya inmatendi tan 42 so abautismoan, kaiba lay sakey ya ugaw a laki ya “papablien toy Dios tan mas mabiskeg ni so debosyon to nen saray matatken ed sikato.”
ANTOY ONSUBLAY YA NAGAWA?
Legan ya asingger lan manampot so taon 1918, ag-amta na saray Estudyante na Biblia no antoy onsublay ya nagawa. Arum ed saray kayarian diad Brooklyn et inlako tan say headquarters et inyalis diad Pittsburgh, Pennsylvania. Legan ya wala nid prisoan iray manangidaulo, sakey lamet a tinaon ya miting na saray shareholder so akaeskedyul ed Enero 4, 1919. Antoy onsublay ya nagawa?
Nantultuloy ya nankimey iray agagi. Matalek ira ed onsublay ya nagawa kanian aya so pinili dan yeartext parad taon 1919: “Anggapo so armas ya ginawa sumpad sika ya ontalona.” (Isa. 54:17, King James Version) Akaparaan la ra parad balbaleg ya pananguman ya mamaelet na pananisia ra tan mamabiskeg ed sikara parad mas baleg nin kimey ya manatalaran ed sikara.


text: 24 Natan et masiken lay Abraham, tan benendisyonan nen Jehova si Abraham diad amin a bengatla.+2 Oniay imbaga nen Abraham ed samay lingkor to, say sankatatkenan ed sankaabungan to, a mangaasikaso ed amin a kayarian to:+ “Ipangasim pan iyan so limam ed silong na ulpok,3 tan pansambaen ta ka ed arapan nen Jehova, say Dios na katawenan tan Dios na dalin, ya agka mangaalay asawaen na ana’ko diad saray ananak na Canaanita, a diad limog da so panaayaman ko.+4 Imbes, la kad dalin ko tan ed saray kakanayon ko+ tan mangala kay asawaen na ana’ko, parad si Isaac.”5 Balet inkuan na samay lingkor ed sikato: “Panon to no say bii et agto labay so mila ed siak ed sayan dalin? Kasin diad satan et ipawil koy anak mo ed dalin a nanlapuan mo?”+6 Diad saya et inkuan nen Abraham ed sikato: “Seguroen mo ya agmo aawiten so ana’ko diman.+7 Si Jehova a Dios na katawenan, ya angala ed siak manlapud abung nen amak tan manlapud dalin na saray kakanayon ko+ tan nansalita ed siak tan nansamba ed siak a:+ ‘Say ilalak mo*+ so pangiteran ko ed sayan dalin,’+ ibaki to so anghel to ed unaan mo,+ tan seguradon mangala ka diman na asawaen na ana’ko.+8 Balet no aglabay na bii so mila ed sika, nibulos ka lad sayan samba. Agmo labat la aawiten so ana’ko diman.”9 Diad satan et inyan na samay lingkor so lima to ed silong na ulpo nen Abraham a katawan to tan nansamba ed sikato nipaakar ed saya.+10 Kanian say lingkor et angalay samploran kamelyo na katawan to tan binmuat lan sankaawit toy amin a klase na regalon nanlapud katawan to. Insan sikatoy amaarap ed Mesopotamia, diad syudad nen Nahor.11 Kasabi tod abay na bobon a walad paway na syudad, impanpainawa to ray kamelyo. Mansirunget lad saman, say oras ya ompapaway iray bibii pian onasol.12 Insan inkuan to: “Jehova a Dios na katawan kon Abraham, ipangasim, pagmaliwen mo ak a matalona ed sayan agew, tan ipatnag mod katawan kon Abraham so matoor a panangarom.13 Wadia ak ya akaalagey ed abay na subol na danum, tan ompapaway ya onasol iray bibiin ananak na totoo ed syudad.14 Nagawa komon a say marikit a pangibagaan koy, ‘Ipangasim pan iyabeba so buyog mo pian makainum ak,’ tan onebat na, ‘Inum ka, tan painumen ko met iray kamelyom,’ saya komon so pilien mo parad lingkor mon si Isaac; tan diad saya et naamtaan ko komon ya impatnag mod katawan ko so matoor a panangarom.”15 Agto ni asumpal so pansasalita to et pinmaway lay Rebeca a sankasakbat toy buyog to. Sikatoy anak nen Betuel+ ya anak nen Milca+ ya asawa nen Nahor,+ say agi nen Abraham.16 Maganggana so marikit, sakey a birhen; anggapo ni lakin akiakdol ed sikato. Sikatoy linmasur ed kawalaay subol, pinano toy buyog to, tan amawil a sinmegep.17 Binmatik a tampol so lingkor pian sikatoy abeten to tan inkuan to: “Ipangasim, painum mo ak pay daiset a danum ed buyog mo.”18 Et inkuan to: “Inum ka, katawan ko.” Diad satan et inyabeba ton tampol so buyog to tan inikdan toy inumen.19 Sanen apainum to la, inkuan to: “Onasol ak met na danum parad saray kamelyom anggad nasumpal iran oninum.”20 Kanian inyibung ton tampol ed atotong so karga na buyog to tan nampawilpawil ya inmasol ed bobon, tan inasolan to itan parad amin a kamelyo to.21 Legan na satan et sikatoy marendeen a banbantayan na laki diad pankelkelaw, a nononoten to no kasin say impanbiahe to et pinagmaliw nen Jehova a matalona odino andi.22 Sanen asumpal lan inminum iray kamelyo, angipaway so laki na balitok a singsing a parad eleng a manbelat na kapalduan siklo* tan duaran balitok a purselas a manbelat na samploran siklo* pian iter tod sikato,23 tan inkuan to: “Ibagam pad siak, siopay akan-anak ed sika? Wala tay lugar ed abung nen amam a napansanlabian mi?”24 Diad satan et inkuan to ed sikato: “Anak ak nen Betuel+ ya anak nen Milca, ya inyanak tod si Nahor.”+25 Tan inkuan to ni: “Walay dayami tan dakel a kakanen na ayep diad sikami, tan walay lugar a napansanlabian yo.”26 Insan dinmakmomo so laki tan tinmalimukor ed arapan nen Jehova27 tan inkuan to: “Narayew komon si Jehova, say Dios na katawan kon Abraham, ta agto inekal so matoor a panangaro to tan say inkamatoor to ed katawan ko. Inwanwan ak nen Jehova ed abung na saray agagi na katawan ko.”28 Tan batik so marikit pian ibaga to iraya diad sankaabungan na ina to.29 Natan, walay agi nen Rebeca a manngaray Laban.+ Kanian si Laban et binmatik ya amaarap ed laki a walad paway, diad abay na subol.30 Sanen anengneng to so singsing a parad eleng tan saray purselas ed saray lima na agi to tan nadngel to iray salita nen Rebeca ya agi to, ya ibabaga ton, “Oniay impangibaga na laki ed siak,” nila ton abeten so laki, a wadman nin manalalagey ed abay na saray kamelyo diad kawalaay subol.31 Tampol ton imbaga: “Gala, sikan benendisyonan nen Jehova. Akin et manalalagey ka diad paway? Imparaan ko lay abung tan say pasen parad saray kamelyo.”32 Diad saman et linmay laki ed abung, tan inukbaran to* ray kamelyo tan inikdan to ray dayami tan kakanen na ayep tan danum a panguras ed sali to tan saray sali na lalakin kaiba to.33 Balet, sanen nitarya lay naakan ed arapan to, inkuan to: “Agak ni mangan anggad agko ni nibaga ed sika so gagalak.” Kanian inkuan nen Laban: “Mansalita ka!”34 Insan inkuan to: “Lingkor ak nen Abraham.+35 Tan benendisyonan nen Jehova na daakan so katawan ko, tan sikatoy pinayaman ton maong diad impangiter tod sikato na saray karnero tan baka, pilak tan balitok, lingkor a lalaki tan bibii, tan kamelyo tan asno.+36 Sakey ni, si Sara ya asawa na katawan ko et angiyanak na laki ed katawan ko sanen sikatoy akulaw la,+ tan iter na katawan ko ed anak to so amin a kayarian to.+37 Kanian impansamba ak na katawan ko, ya inkuan to: ‘Agka mangaalay asawaen na ana’ko diad saray ananak na Canaanita, a diad dalin da so panaayaman ko.+38 Andi, noagta onla kad abung nen amak tan ed pamilyak,+ tan mangala kay asawaen na ana’ko.’+39 Balet inkuan kod katawan ko: ‘Panon to no say bii et agto labay so mila ed siak?’+40 Inkuan tod siak: ‘Si Jehova a nanlingkoran ko+ et mangibaki na anghel to+ a nakaibam tan seguradon gawaen ton matalona so pambiahem, tan mangala kay asawaen na ana’ko manlapud pamilyak tan manlapud abung nen amak.+41 No onla kad pamilyak tan sikatoy agda iter ed sika, nibulos ka lad insambam ed siak.’+42 “Sanen akasabi ak ed subol diad sayan agew, inkuan ko: ‘Jehova a Dios na katawan kon Abraham, no talagan gawaen mon matalona so biahek,43 wadia ak a manalalagey ed abay na subol. Nagawa komon a no ompaway so sakey a marikit+ pian onasol na danum, ibagak ya, “Ipangasim, painum mo ak pay daiset a danum ed buyog mo,”44 tan ibaga tod siak ya, “Inum ka, tan mangasol ak met na danum parad saray kamelyom.” Saya komon so biin pinili nen Jehova parad anak na katawan ko.’+45 “Agak ni asumpal a mansasalita ed pusok et nitan lay Rebeca ya ompapaway a sankasakbat toy buyog to, tan sikatoy linmasur ed subol pian onasol na danum. Insan inkuan ko ed sikato: ‘Ipangasim, ikdan mo ak pay nainum.’+46 Kanian inyabeba ton tampol so buyog to tan inkuan to: ‘Inum ka,+ tan painumen ko met iray kamelyom.’ Insan inminum ak, tan pinainum to met iray kamelyo.47 Kayari na satan et tinepet ko, ‘Siopay akan-anak ed sika?’ tan inyebat to, ‘Anak ak nen Betuel ya anak nen Nahor ed si Milca.’ Kanian inyan ko so singsing ed eleng to tan saray purselas ed saray lima to.+48 Tan dinmakmomo ak tan tinmalimukor ak ed arapan nen Jehova tan indayew koy Jehova a Dios na katawan kon Abraham,+ a sikatoy angiwanwan ed siak ed dugan dalan pian alaen so anak na agi na katawan ko parad anak to.49 Tan natan et ibaga yo ed siak no labay yon ipatnag so matoor a panangaro tan inkamatoor yo ed katawan ko; balet no andi, ibaga yo ed siak pian amtak so gawaen ko.”*+50 Insan inmebat si Laban tan Betuel: “Nanlapu iya ed si Jehova. Agmi nayarin ibagay on odino andi ed sika.*51 Niay Rebeca ed arapan mo. Sikatoy alam tan la ka, tan sikatoy magmaliw ya asawa na anak na katawan mo, unong ya inkuan nen Jehova.”52 Sanen nadngel na lingkor nen Abraham iray salita ra, sikatoy tampol a dinmakmomo ed dalin diad arapan nen Jehova.53 Tan impaway na lingkor iray kagawaan a pilak tan balitok tan kawekawes pian iter iratan ed si Rebeca, tan inikdan to na ankabli iran bengatla so agi tan ina nen Rebeca.54 Kayari na satan, sikato tan saray lalakin kaiba to et angan tan inminum ira, tan nansanlabi ra diman.Kabangon tod kabuasan, inkuan to: “Pasempet yo ak lad katawan ko.”55 Diad saya et inkuan na agi tan ina nen Rebeca: “Pansiansiam nid sikami na anggan samploran agew so marikit. Insan nayarian to lay onla.”56 Balet inkuan tod sikara: “Agyo ak la aabalaen, ta ginawa nen Jehova a matalonay biahek. Pasempet yo ak la, pian makaonla ak lad katawan ko.”57 Kanian inkuan da: “Tawagen tayo so marikit tan sikatoy tepetan tayo.”58 Tinawag day Rebeca tan inkuan dad sikato: “Labay moy mila ed sayan laki?” Inyebat to: “Labay ko.”59 Kanian pinasipot day agi ran Rebeca+ tan say nankomis ed sikato*+ tan say lingkor nen Abraham tan saray totoo to.60 Tan benendisyonan day Rebeca tan inkuan da ed sikato: “Agi mi, magmaliw ka komon a nilibon samplon libo,* tan kayarianen komon na saray ananak mo* so puerta* na saramay mamubusol ed sikara.”+61 Insan inmalagey si Rebeca tan saray lingkor ton bibii, tan linmugan ira ed saray kamelyo, tan tinumbok da so laki. Kanian inala na lingkor si Rebeca tan linma la.62 Natan et papawil lay Isaac manlapud Beer-lahai-roi,+ ta sikatoy manaayam ed dalin na Negeb.+63 Tan mansirunget lad saman sanen walad paway si Isaac a manaakar ed uma pian mandalepdep.+ Kabekta et sikatoy tinmangwa tan anengneng to iray kamelyo ya onsasabi!64 Sanen tinmangway Rebeca, anengneng toy Isaac, tan sikatoy inmepas a tampol ed kamelyo.65 Insan intepet tod lingkor: “Siopa may laki ed uma a manaakar ya onabet ed sikatayo?” Tan inkuan na lingkor: “Sikato so katawan ko.” Kanian inala toy pandong to pian sakbongan toy inkasikato.66 Insan inistorya na lingkor ed si Isaac so amin a ginawa to.67 Kayari na satan et sikatoy inawit nen Isaac ed tolda nen Sara ya ina to.+ Kanian inala toy Rebeca bilang asawa to; tan sikatoy inad-aro to,+ tan aligliway Isaac diad impakaandi na ina to.+


text:
Antoy Ibabaga na Biblia?
Siopa odino anto so Diablo?
ANTOY EBAT MO? Say Diablo et . . .
sakey ya espiritun persona
simbolo na kaugsan a walad dalem na sakey a too
imahinasyon labat na too
NO ANTOY IBABAGA NA BIBLIA
Say Diablo et akitongtong ed si Jesus tan “tinukso” to. (Mateo 4:1-4) Kanian aliwan imahinasyon labat so Diablo, tan aliwan simbolo labat na kaugsan. Sikatoy sakey ya mauges ya espiritun persona.
ANTO NI NAARALAN TAYOD BIBLIA?
Say Diablo et datin anghel, balet “agnansiansia ed katuaan.” (Juan 8:44) Nagmaliw ya matila tan nanrebelde ed Dios.
Akila so arum ya anghel nen nanrebelde si Satanas.—Apocalipsis 12:9.
Bubulagen na Diablo so kanonotan na totoo pian ag-ira manisia ya sikatoy wala.—2 Corinto 4:4.
Kasin sarag na Diablo ya kontrolen so totoo?
IBABAGA NA ARUM ya aliwan tua ya sarag na Diablo ya kontrolen so totoo, balet say arum et natatakot ya ompan selepan ira na mauges iran espiritu. Parad sika ey?
NO ANTOY IBABAGA NA BIBLIA
“Say interon mundo et walad pakayari na samay sakey a mauges.” (1 Juan 5:19) Tua ya mabisbiskeg so impluensya na Diablo ed totoo, balet agto kokontrolen so kada too.
ANTO NI NAARALAN TAYOD BIBLIA?
Papalingoen na Diablo iray totoo pian mas dakel so naimpluensyaan to.—2 Corinto 11:14.
No maminsan et sarag ya kontrolen na mauges iran espiritu so totoo.—Mateo 12:22.
Diad tulong na Dios, sarag mon ‘sumpaen [o labanan] so Diablo.’—Santiago 4:7.


text:
TEPET NA SARAY KABATAAN
Akin ya Salien Moy Manaral na Arum a Lenguahe?
No manaral kay arum a lenguahe, nasubok so disiplinam ed sarilim tan kapaabebaan mo. Kasin sulit so pansagpot mo? Dakel ya kabataan so onebat na on! Ipaliwawa na sayan artikulo no akin ya nanaral ira na arum a lenguahe.
Akin ya manaral ka?
Dakel so manaaral na arum a lenguahe ta kaiba itan ed subject dad eskuelaan. Say arum balet et walay duman rason da. Singa bilang:
Si Anna, ya kabataan a tagad Australia, et nanaral na Latvian—say lenguahe nen nanay to. “Manplaplano so pamilya mi ya ompasyar ed Latvia,” kuan nen Anna, “tan labay ko ya makapitongtong ak ed saray kakanayon mi diman.”
Si Gina, ya Tasi nen Jehova a tagad United States, et nanaral na American Sign Language (ASL) tan linmad Belize pian ontulong ed panagpulong diman. “Pigpigara labat so totoon napitalosan na saray emel,” kuan to. “Talagan apresyaen na saray totoo no ibagak ed sikara ya nanaral ak na ASL pian nibangat kod sikara so Biblia!”
Kasin antam? Imbaga la na Biblia ya say maong a balita na Panarian na Dios et nipulong ed saray totoo “diad kada nasyon tan tribu tan lenguahe.” (Apocalipsis 14:6) Nagagawa la itan ya propesiya. Say sakey ya pakanengnengan et dakdakel ya kabataan ya Tasi nen Jehova so manaaral na arum a lenguahe pian ontulong ed panagpulong diad mismon lugar da odino diad arum a bansa.
Anto ray subok?
Aliwan mainomay so manaral na arum a lenguahe. “Say antak basta manaral ka labat na balo iran salita,” kuan na tinedyer ya si Corrina, “anta manaya aralen mo met pati kultura tan paraan na panagnonot da. Talagan kailangan so panaon pian makaaral ka.”
Kailangan met ya mapaabeba ka. “Elek ka labat no nalingo ka,” kuan na kabataan ya si James ya nanaral na Spanish, “ta normal labat itan. Pero pakaaralan mo.”
Importantin tandaan: No agka onsuko anggano wala ray pakadismayaan—tan no maminsan et nababaingan ka ta alingo ka—mas baleg so posibilidad ya makaaral ka.
Tip: Agka nadidismaya no singa mas maples ya makaaral so arum nen say sika. Ibabaga na Biblia: “Usisaen komon na kada sakey so gagawaen to, tan kayari na satan et sikatoy nawalaay rason a manliket nipaakar ed sarili to labat, aliwan diad pangikokompara toy sarili to ed arum.”—Galacia 6:4.
Anto ray maong ya resulta?
Dakel so maong ya resulta ed panaral na arum a lenguahe. Singa bilang, imbaga na tinedyer ya si Olivia: “No manaral kay arum a lenguahe, dakel so nakabat mo kanian ondakel so kakaarom.”
Akatulong ed sakey ya tinedyer ya si Mary so panaaral toy arum a lenguahe pian magmaliw ya confident ed sarili to. “Singa anggapoy maong ya nagagawaan ko,” kuan to, “balet natan ya manaaral ak na arum a lenguahe, malikeliket ak no walay naaralan kon balon salita. Balibali liknaan ko.”
Si Gina, ya abitla nen niman, et mas nai-enjoy toy ministeryo to ed pambabangat toy Biblia diad sign language. Imbaga to: “No nanenengneng kon malikeliket iray napupulongan ko ta uusaren koy lenguahe da, aman so sankaabigan ya resulta!”
Importantin tandaan: No manaral kay arum a lenguahe, ondakel so kakaarom, magmaliw kan confident ed sarilim, tan mas na-enjoy moy ministeryom. Importante itan pian nipulong so maong a balita ed “amin a nasyon tan tribu tan rasa tan lenguahe.”—Apocalipsis 7:9.


text:
Sulat na Mananguley ya Ulop
Inad-aro Min Agagi:
Diad sankaunaan ya isyu na publikon edisyon na Say Panag-bantayan ya Enero 1, 2008, abasa tayo so inmuna-unan artikulo na balon serye ya apauloay “Aligen so Pananisia Ra.” Manlapu lad saman, malikeliket tayo ta maminsan ed kada taloy bulan et walay nababasa tayon balon artikulo ed satan ya serye!
Antoy reaksion na saray akabasa ed sarayan artikulo? Oniay insulat na sakey ya bii kayari ton binasa so artikulo nipaakar ed si Marta: “Makakalek ak nen babasaen ko ta singa ak si Marta—labalabay koy mangimbita diad abung balet lapud busy ak ya manpaparaan, no maminsan et nalilingwanan koy ontundan magano pian na-enjoy koy miistoryaan ed saray kakaarok.” Oniay imbaga na sakey ya tinedyer kayari ton abasa imay istorya nen Ester: “No maminsan, say sankanonot tayon lanang et kawes tan no antoy uso. Siempre labay tayon maayos so itsura tayo; balet, aleg komon ya alablabas.” Onia ni imbaga to: “Say importantid si Jehova et no antoy walad puso tayo.” Tan oniay maligligsan reaksion na sakey ya agin bii sanen abasa to may artikulo nipaakar ed si Pedro: “Singa ak wadman ya mamatbantay ed amin ya nagagawa. Mabilabilay! Inusar koy imahinasyon ko pian talagan nalikliknak so dedeskribien na saray teksto.”
Sikara—tan say dakel nin nansulat pian ibalikas so apresasyon dad sarayan artikulo—so paneknek ya tua iyan insulat nen apostol Pablo: “Amin ya insulat nensaman et insulat pian nibangat itayo.” (Roma 15:4) On, impaisulat iraya nen Jehova diad Biblia pian nibangat to itayo. Amin tayo et makaaral ed saratan, anggano abayag ti lad katuaan.
Papasesegen mi kayo sirin ya basaen yon tampol iyan libro. Aral yo iya diad Panagdayew na Pamilya yo—seguradon nagustoan iya na saray ugugaw! Sano aralen la iya diad Panagaral na Kongregasyon ed Biblia, komon ta agkayo onliliwat anggan maminsan! Agkayo manaapura no babasaen yo iyan libro. Imadyin yo imay babasaen yo. Kunwari et wadman kayon mismo ed eksena—ya singa yo met nalilikna so nalilikna na sarayan karakter ed Biblia, tan singa yo met nanenengneng iray nanenengneng da. Usisa yo ray ginawgawa da tan isip yo no anto met so gawaen yo no sikayoy walad situasyon da.
Malikeliket min iter ed sikayo iyan publikasyon. Komon ta bendisyon iya ed sikayo tan ed pamilya yo. Say mangaaron maong ed sikayo tan lawas mannononot ed pankaabigan yo,
Mananguley ya Ulop na Saray Tasi nen Jehova


text:
KAPITULO 24
Anggapo so ‘Makapangisian ed Sikatayo ed Aro na Dios’
1. Anton makapadismayan liknaan so mangogonigon ed dakel a totoo, pati ed pigaran tuan Kristianos?
KASIN personal ya aaroen ka nen Jehova a Dios? Arum so mipakna a say Dios so mangaaro ed katooan ed inkalapagan, singa ibabaga na Juan 3:16. Balet diad katuaan to et liknaen da: ‘Siak so agbalot nayarin aroen na Dios bilang indibidual.’ Anggan saray tuan Kristiano so nayarin sagpaminsan a manduaruwa ed satan a pamaakaran. Inkuan na sakey a too ya adismaya: “Mairap kon panisiaan a siak so aaroen na Dios.” Kasin no maminsan et gogonigonen ka met na ontan iran panduaruwa?
2, 3. Siopa so malabay a napanisia itayon anggapoy kana tayo odino agkalkaliktan ed imaton nen Jehova, tan panon tayon nalabanan itan a kanonotan?
2 Si Satanas so manggugunaet pian napanisia to itayo a si Jehova a Dios so agbalot mangaaro ed sikatayo nisay mamapabli ed sikatayo. Tua, mabetbet a sasagyaten nen Satanas iray totoo diad pangaanamot to ed inkakinon tan inkamapaatagey da. (2 Corinto 11:3) Balet panliketan to met so kaderal na manepeg a respeto na saray maletey ed inkasikaran dili. (Juan 7:47-49; 8:13, 44) Saya so nagkalalo lan tua ed sarayan maatap a ‘kaunoran ya agew.’ Dakel natan so binmaleg ed saray pamilya ya ‘anggapo so panangaro ra ed nianakan.’ Arum so naynay a nipapaarap ed saraman so maruksa, masiblet, tan benger. (2 Timoteo 3:1-5) Lapud abayag laran nidunget ed panagmaltrato, panangidumaduma lapud rasa, odino panggula, nayarin kombinsido ira a sikaray agmakana odino anggapoy mangiyaansakit ed sikara.
3 No nalikas yo so ontan iran makadismayan liknaan, agnaeekalan na ilalo. Sagpaminsan et dakel ed sikatayo so agmakatunongan a mangokondena ed inkasikatayon dili. Balet tandaan, say Salita na Dios so adesinyo a “pakasimbawaan” tan “mangibalintuag ed saray bengatlan malet a niletneg.” (2 Timoteo 3:16; 2 Corinto 10:4, NW) Ibabaga na Biblia: “Saray kapusoan tayo apaletan ira ed arap to: Ta no say kapusoan tayo et pooten to itayo, babaleg so Dios nen say puso tayo, tan kaba’to so amin a bengatla.” (1 Juan 3:19, 20) Konsideraen tayo so apatiran paraan a ditan et tutulongan itayo na Kasulatan pian ‘napaletan so kapusoan tayo’ na aro nen Jehova.
Papablien Ka nen Jehova
4, 5. Panon a say ilustrasyon nen Jesus nipaakar ed saray anuyaw so mangipapanengneng a mabli itayo ed imaton nen Jehova?
4 Unona, direktan ibabangat na Biblia a nanenengneng na Dios so kablian ed kada sakey ed saray lingkor to. Alimbawa, inkuan nen Jesus: “Agta nalako so duaran anuyaw ed sakey a kuarta [“sinsilyo,” NW]? Et agnapelag naani sakey ed sikara ed dalin no agyabuloy nen Ama yo. Et anggan saray buek na ulo yo abilang ira ya amin. Agkayo antakot sirin; ta mamabli kayo nen saray amayamay ya anuyaw.” (Mateo 10:29-31) Nonoten pa no anto so kabaliksan na saratan a salita ed saray dinmengel ed si Jesus nen inmunan siglo.
5 Nayarin pankelawan tayo no akin a say sakey et manaliw na anuyaw. Bueno, diad panaon nen Jesus say anuyaw so sankamuraan a billit a nasaliw bilang tagano. Imanoen a say sakey a sinsilyon walaay melag a balor et makasaliw lay duaran anuyaw. Balet inkuan ed saginonor nen Jesus a no say too so mangisaliw ed duaran sinsilyo, sikatoy makasaliw na, aliwan apatiran anuyaw, noagta limara. Say buntok a billit et singano anggapoy balor to. Nayarin saratan a pinalsa so andi-kana ed imaton na totoo, balet panon so impanmoria na Manamalsa ed saratan? Inkuan nen Jesus: “Anggan sakey ed sikara [anggan samay buntok] agnalingwanan dia ed arap na Dios.” (Lucas 12:6, 7) Natan et natalosan tayo la so punto nen Jesus. No ontan so panamabli nen Jehova ed sakey ya anuyaw, agaylan mabmabli sirin so too! Unong ya impaliwawa nen Jesus, kabat nen Jehova so amin a detalye nipaakar ed sikatayo. Agayla, saray mismon buek ed ulo tayo so abilang!
6. Akin a maseguro itayo a si Jesus et realistiko sanen sinaglawi to ya abilang iray buek ed ulo tayo?
6 Saray buek tayo so abilang? Nayarin ipasen na pigara a si Jesus et aliwan realistiko dia. Balet, isipen pa so nipaakar ed ilalon kioli. Maseguron kabkabat itayon maong nen Jehova pian palsaen to itayo lamet! Papablien to itayon maong kanian natandaan to so amin a detalye, pati say inkapalsa tayo tan amin a taon a walaan na saray pakanodnonotan tan eksperiensya tayo. * Say pamilang ed buek tayo
Anto so Papablien nen Jehova ed Sikatayo?
7, 8. (a) Antoray pigaran kalidad a panliliketan nen Jehova a naromog legan ton uusisaen so kapusoan na totoo? (b) Antoray pigaran gagawaen tayo a papablien nen Jehova?
7 Komadua, ibabangat ed sikatayo na Biblia no anto so papablien nen Jehova ed saray lingkor to. Diad simplin pangibaga, panliliketan to so maong iran kalidad tayo tan ed saray sagpot ya isesekar tayo. Inkuan nen Arin David ed anak ton Solomon: “Si Jehova usisaen to so saray amin a puso, tan natalosan to so saray amin a panisip na saray nonot.” (1 Awaran 28:9) Legan ya uusisaen na Dios so binilyon a kapusoan na totoo ed sayan marawal, napno na gula a mundo, agaylan sikatoy naliketan sano natebek to so sakey a puso a mangaaro ed kareenan, katuaan, tan inkatunong! Anto so nagawa sano walay naromog na Dios a puso a manleppua ed panangaro ed sikato, a manggugunaet a makaaral nipaakar ed sikato tan pian inabang ed arum so ontan a pikakabat? Ibabaga ed sikatayo nen Jehova ya iimanoen to iraman so mangibabaga ed arum nipaakar ed sikato. Sikato ni ingen so walaan na “sakey a libro na pakanodnonotan” parad amin na “saray tinmakot ed Jehova, tan saray nannonot ed ngaran to.” (Malaquias 3:16) Saratan a kalidad so mabli ed sikato.
8 Antoray pigaran maabig a kimey a papablien nen Jehova? Segurado a saray sagpot tayo pian aligen so Anak to, si Jesu-Kristo. (1 Pedro 2:21) Say sakey a makanan kimey a papablien na Dios et say pangikakayat ed maong a balita na Panarian to. Onia so nabasa tayo ed Roma 10:15: “Alay karakpan na saray sali na saray mangitarok na saray magayaga a balita na saray maong a bengatla!” Nayarin agtayo kaslakan ya iisipen a saray sali tayo et “alay karakpan” odino masansanting. Balet dia et irerepresenta na saratan so pansasagpot na saray lingkor nen Jehova diad panangipulong ed maong a balita. Amin na saratan a sagpot so alay abig tan mabli ed imaton to.
9, 10. (a) Akin a makaseguro itayo a papablien nen Jehova so panagsungdo tayo anggaman ed nanduruman kairapan? (b) Agbalot iimanoen nen Jehova so antoran negatibon panmoria na matoor iran lingkor to?
9 Papablien met nen Jehova so panagsungdo tayo. (Mateo 24:13) Tandaan, labay nen Satanas ya ibeneg mo si Jehova. Diad kada agew a mansiasiansia kan matoor ed si Jehova et sakey lamet ya agew ya akatulong ka pian naebatan iray kantiaw nen Satanas. (Uliran 27:11) No maminsan et aliwan mainomay so panagsungdo. Saray problema ed bunigas, kairapan ed pinansyal, detdet ed emosyon, tan arum niran babeng so manggawa ed kada onlabas ya agew a makapasubok. Say kiguntang na saray iilaloan so nayarin makapadismaya met. (Uliran 13:12) Say pansungdo anggaman ed saratan ya angat so nagkalalon mabli ed si Jehova. Satan no akin a kinerew nen David ed si Jehova a tiponen to iray lua to diad ‘botelya,’ ya inyarum to a tekep na talek: “Anggapo ta’ra ed librom?” (Salmo 56:8) On, papablien tan tatandaan nen Jehova so amin a lua tan kairapan a susungdoan tayo legan a manmamatoor itayo ed sikato. Saratan met so mabli ed imaton to.
Papablien nen Jehova so panagsungdo tayo ed saray subok
10 Natan, say dilin-manangondena a puso so nayarin manresisti ed ontan a paneknek na kablian tayo ed imaton na Dios. Nayarin mapilit itan a mangiyesaes: ‘Balet dakerakel iray arum a mas napanuliranan nen say siak. Agaylan nadismaya si Jehova sano ikompara to ak ed arum!’ Agmangikokompara si Jehova; nisay sikatoy mapeget odino mapasang ed panag-isip to. (Galacia 6:4) Agaylan natetebek to so kapusoan tayo, tan papablien to so maong
Ibibiig nen Jehova so Maong Manlapud Mauges
11. Anto so nayarin naaralan tayo manlapud si Jehova ed paraan ya impangasikaso to ed kaso nen Abias?
11 Komatlo, legan itayon uusisaen nen Jehova, sikatoy maalwar a mangibibiig, ya aanapen to so maong. Singa bilang, sanen impakseb to a say interon apostatan dinastiya nen Arin Jeroboam et kaukolan a deralen, ingganggan To a sakey ed anak na ari, si Abias, so ikdan na desentin ponpon. Akin? “Lapud dia ed sikato aromog so arum a maong a bengatla nipaakar ed Jehova, a Dios na Israel.” (1 Arari 14:1, 10-13) Diad tua, inusisa nen Jehova so puso na satan a kalangweran a laki tan aromog toy “maong a bengatla” ditan. Anggan panon lan kamelag odino agmakabaliksan itan a kamaongan, naimano itan nen Jehova a makanan ikurit ed Salita to. Tinumangan to ni ingen itan, ya angipanengneng na matukoy a panangasi ed satan a sakey a membro na apostatan sankaabungan.
12, 13. (a) Panon a say kaso nen Arin Josafat so pakapatnagan a nenengnengen nen Jehova so kamaongan ed sikatayo anggano makapankasalanan itayo? (b) No nipaakar ed maong iran kimey tan kalidad tayo, panon ya onkikiwas si Jehova bilang manamablin Ateng?
12 Say sakey nin matalonggaring ya alimbawa so naromog ed maong ya Arin Josafat. Sanen walay makulangkulang ya agawa na ari, inkuan na propeta nen Jehova ed sikato: “Lapu ed saya a bengatla say sanok wala ed tapew mo a manlapu ed arap nen Jehova.” Agaylan seryoson kanonotan! Balet say mensahe nen Jehova so ag-anampot ed satan. Intuloy na satan: “Anggan ontan wala so maong a bengabengatla ya aromog ed sika.” (2 Awaran 19:1-3) Kanian say matunong a sanok nen Jehova so ag-angamper ed sikato a mangimano ed kamaongan a walad si Josafat. Agaylan pidumaan ed saray ag-ayadyarin totoo! Sano naiingongotan ed arum, nayarin agtayo naimano so kamaongan ed sikara. Tan sano mankasalanan itayo, say inkadismaya, kababaingan, tan liknaan a nankasalanan so nayarin mangamper ed sikatayo a mangimano ed kamaongan a wala ed sikatayo. Balet tandaan a no magbabawi itayo ed saray kasalanan tayo tan panggunaetan tayon agla naulit iratan, perdonaen itayo nen Jehova.
13 Legan ya uusisaen ka nen Jehova, eekalen to iratan a kasalanan, a singa ed paraan na managsuri na balitok a mangeekal ed agmakanan bato. Komusta met so nipaakar ed maong iran kalidad tan kimey mo? On, saraya so “makana” a pansiasiansiaen to! Naimanom ta la so paraan na pamapabli na atateng ed drowing odino saray proyekto na ananak da ed eskuelaan, a no maminsan et diad loob la na saray dekada anggano alingwanan la iratan na ananak? Si Jehova so manamablin maong ya Ateng. Basta mansiansia itayon matoor ed sikato, agton balot lingwanan iray maong a kimey tan kalidad tayo. Diad tua et ipasen ton ag-inkatunong so pangilingwan ed saraya, tan sikato so agbalot magmaliw ya agmatunong. (Hebreos 6:10) Uusisaen to itayo met ed sananey nin paraan.
14, 15. (a) Akin a say agtayo inkayadyari so agbalot mangamper ed si Jehova pian imanoen so kamaongan ed sikatayo? Iyilustra. (b) Anto so gawaen nen Jehova ed maong iran kalidad a naromog to ed sikatayo, tan panon ton momoriaen iray matoor a totoo to?
14 Onnenengneng si Jehova ed labas na saray agtayo inkayadyari tan nenengnengen to so posiblin nagawaan tayo. Diad pangiyilustra: Saray totoon mahilig ed arte so mansagpot na baleg pian apigeren so aderal a maong iran impinta a retrato odino arum nin kimey. Alimbawa, diad National Gallery ed London, Inglatera, sanen pinaltog na sakey a too so drowing nen Leonardo da Vinci a mankantidad na $30 milyon panamegley na de-sabog, anggapo so angisuherin ibantak la so drowing lapud ta aderal met la itan. Tampol ya inapiger itan ya obra-maestra a ngalngali la 500-taon ed kabayag. Akin? Lapud satan so mabmabli ed imaton na saray mahilig ed arte. Agta mas makana kayo nen say drowing? Diad imaton na Dios et peteg a makana kayo
15 On, nenengnengen nen Jehova so maong ed sikatayo a nayarin agtayo nanengneng a mismo ed inkasikatayon dili. Tan legan a manlilingkor tayo ed sikato, pabulaslasen to so kamaongan anggad sikatayo so magmaliw ya ayadyari ed kaunoran. Anggan panon lay pantratrato ed sikatayo na mundo nen Satanas, papablien nen Jehova iray matoor a lingkor to bilang pilpilaleken.
Aktibon Ipapatnag nen Jehova so Aro To
16. Anto so sankabalgan a paneknek na aro nen Jehova ed sikatayo, tan panoy pikabat tayo a sayan regalo so niganan parad sikatayon mismo?
16 Komapat, talagan papaneknekan a maong nen Jehova so aro to ed sikatayo. Maseguro, say dondon bagat nen Kristo so sankaepektiboan ya ebat ed katilaan nen Satanas a sikatayo so agmakana odino agkalkaliktan. Agtayon balot lilingwanan a say ot-ot na impatey nen Jesus ed panamairapan a kiew tan say mas makapaot-ot a liknaan a sinungdoan nen Jehova ed impakaimaton to ed impatey na inad-aro ton Anak so paneknek na panangaro ra ed sikatayo. Makapaermen, dakel a totoo so agmanisia a sayan regalo so niganan parad sikaran mismo. Liknaen dan sikara so agmanepeg. Balet tandaan a si apostol Pablo so datin manamasegsegang ed saray patumbok nen Kristo. Ingen, insulat to: “[Say] Anak na Dios . . . so angaro ed siak, tan inter to so inkasikaton dili lapud siak.”
17. Diad anton paraan ya iyaasingger itayo nen Jehova ed sikato tan ed Anak to?
17 Papaneknekan nen Jehova so aro to ed sikatayo diad panutulong to ed sikatayo bilang indibidual pian anamoten tayo iray gunggona na bagat nen Kristo. Inkuan nen Jesus: “Anggapo so too a makadago ed siak, likud no say Ama ya angibaki ed siak sikato so yasingger to.” (Juan 6:44) On, sikatayo so personal ya iyaasingger nen Jehova ed Anak to tan ed say ilalon andi-anggaan a bilay. Panon? Diad panamegley na panagpulong a kimey, a makakasabi ed sikatayo bilang indibidual, tan diad panamegley na masanton espiritu to, ya uusaren nen Jehova pian tulongan itayon natalosan tan niyaplika iray espiritual a katuaan anggaman ed saray limitasyon tan agtayo inkayadyari. Sirin et nibaga nen Jehova ed sikatayo so singa imbaga to ed Israel: “Sika, aroen ta ka ed maando a panangaro. Kanian lapu ed maaro ya abig na linawa inyasingger ta ka.”
18, 19. (a) Anto so sankaapitan a paraan a pangipapatnag nen Jehova na panangaro to ed sikatayo, tan anto so mangipanengneng a sikatoy personal a mangiyaansakit ed saya? (b) Panon itayon papaseguroan na Salita na Dios a si Jehova so walaan na empatya a dumerengel?
18 Nayarin diad panamegley na pribilehyo na pikakasi a naeksperiensya tayo so aro nen Jehova ed sankaapitan a paraan. Iimbitaan na Biblia so balang sakey ed sikatayo a ‘manpikasi ya andi-tunda’ ed Dios. (1 Tesalonica 5:17) Sikato so ondedengel. Sikato ni ingen so atawag a “Dumerengel na pikakasi.” (Salmo 65:2, NW) Sayan posisyon so agto inmatalek ed siopaman, anggan ed dilin Anak to. Isipen pa: Say Manamalsa na uniberso so mamapaseseg ed sikatayon onasingger ed sikato diad pikakasi, tekep na kawayangan a mansalita. Tan anton klase na dumerengel si Jehova? Kasin andiay ligsa, agmililikna, agmanangiyansakit? Andin balot.
19 Si Jehova et walaan na empatya. Anto so empatya? Inkuan na sakey a matoor a maedad lan Kristiano: “Say empatya et say ot-ot mo a walad pusok.” Kasin talagan apektado si Jehova ed ot-ot a nalilikna tayo? Nabasa tayo so nipaakar ed saray kairapan na totoo ton Israel: “Dia ed amin ya irap da sikato so apairap.” (Isaias 63:9) Aglabat atebek nen Jehova so problema ra; sikatoy walaan na pililikna ed totoo. Say pirmin nalilikna nen Jehova so niyilustra ed mismo iran salita to ed saray lingkor to: “Say maniwit ed sika so manidiwit ed bukel na matak.” * (Zacarias 2:8, NW) Agaylay sakit na satan! On, mililikna si Jehova ed sikatayo. Sano nasasakitan itayo, sikatoy nasasakitan met.
20. Anton ag-asimbang a kanonotan so nepeg tayon paliisan no labay tayon tuloken so simbawa a naromog diad Roma 12:3?
20 Anggapo so Kristianon asimbang so kanonotan to a mangusar ed ontan a paneknek na aro tan panamagalang na Dios bilang baraan parad inkakinon odino egotismo. Onia so insulat nen apostol Pablo: “Lapu ed grasya a niiter ed siak, kuan ko sirin ed balang sakey a too ed sikayo, ya agto nonoten so inkasikaton dili ya atagtagey nen say kanepegan a nonoten; noag ingen nonoten to ed kaabebaan na linawa, unong ed sukat na pananisia a say Dios inutob to ed sakey tan sakey.” (Roma 12:3) Arum a patalos so mangibabaga dia: “Ibagak ed balang sakey ed sikayo ya agto ipapasen so inkasikato ed labas ni nen say peteg a kablian to, noagta manggawa na kabkaabigan a pangipasen ed inkasikato.” (A Translation in the Language of the People, nen Charles B. Williams) Kanian legan a panggagayagaan tayo so maligsan aro na mangatatawen ya Ama tayo, komon ta magmaliw itayon asimbang ed nonot tan tandaan ya agtayo kanepegan so aro na Dios.
21. Anton katilaan nen Satanas so nepeg tayon itultuloy a resistian, tan tekep na anton madibinon katuaan a nepeg tayon itultuloy a paseguroan so kapusoan tayo?
21 Sirin, balang sakey ed sikatayo et gawaen tayoy antokaman a nayarian tayo pian ipulisay so amin a katilaan nen Satanas, pati say katilaan a sikatayo so agmakana odino agkalkaliktan. No saray eksperiensyam ed bilay et moriaen mon makapadismayan tuloy tan isipen mon agnasakbongan na anggan say abalbaleg ya aro na Dios, odino say maong iran kimey mo so melmelag a tuloy anggan ed makakaimano-ed-amin a mata to, odino saray kasalanan mo so abalbaleg a tuloy ya agnasakbongan na anggan say impatey na pinabpabli ton Anak, nibabangat ed sika so katilaan. Iwaklit iratan a katilaan ed interon pusom! Itultuloy tayo sirin a paseguroan so kapusoan tayo na katuaan a nibalikas ed saray apuyanan a salita nen Pablo: “Sisiaen ko a peteg, ya anggan say patey, anggan say bilay, anggan saray angheles, anggan saray arari, anggan saray wala ed kaplesan, anggan saray wala ed arapen, anggan saray pakayari, anggan say katagey, anggan say kaaralman, anggan siopa a pinalsa, agda itayo nisian ed aro na Dios, a wala ed Kristo Jesus a Katawan tayo.”
^ par. 6 Paulit-ulit ya isisiglaot na Biblia so ilalon kioli ed memorya nen Jehova. Inkuan na matoor a toon si Job nipaakar ed si Jehova: “O . . . pian turoen mo ed siak so sakey a tinandaan a panaon, tan nonoten moak!” (Job 14:13) Tinukoy nen Jesus so kioli na “amin na saraman so walad pakanodnonotan iran lubok.” Saya so matukoy lapud nagnap a natandaan nen Jehova iray inaatey a gagala ton paolien.
^ par. 19 Arum a patalos so mangisusuheri dia a say maniwit ed totoo na Dios so manidiwit ed dilin mata to odino mata na Israel, aliwan say mata na Dios. Sayan lingo so inggapo na pigaran eskriba ya angipasen ed sayan bersikulo bilang agmapagalang tan sirin et kaukolan ya umanen. Sayan lingon sagpot so amuragas ed pirmin empatya nen Jehova a mismo.


text:
SEKSION 7
Saray Sipan na Panarian—Gawaen a Balo so Amin a Bengatla
NAMBUDBOR kay ambalbalangan mansanas. Inangob mo ni antis mon inkargad napapano lan baskit mo. Pigay oras ka lan manbubudbor, pero agka ni naksawan tan labay mo nin ituloy. Diad asingger et manbubudbor met si nanay mo legan a malikeliket ya miiistoryaan ed saray kapamilya tan kakaaro yon ontutulong ed panagbudbor. Uga-ugaw ya nengnengen si nanay mo, singa samay itsura to nen melag ka ni. Singa agka makapanisian nensaman et anengneng moy intatken to ed daan ya mundo. Anengneng moy impansakit tan inkapuy to, binembenan moy lima to nen manpapanabos, tan manak-akis kad ponpon to. Balet natan, kaiba yo la, inmoli lad bilay tan mabiskeg la!
Onsabi panaon et nagawa itan. Segurado tayo ta lanang ya totooren na Dios iray sipan to. Diad sayan seksion, pantongtongan tayo no panon ya nagawa diad arapen iray sipan na Panarian ya mansumpal ed Armagedon. Aralen tayo met so pigaran makapalikliket ya sipan na Panarian ya nagawa kayari to. Seguradon agaylay liket tayo sano manuley lad interon dalin so Panarian na Dios tan gawaen ton balo so amin a bengatla!
DIAD SAYAN SEKSION
KAPITULO 21
Deralen na Panarian na Dios Iray Mamubusol ed Satan
Makapanparaan ka la natan parad Armagedon.
KAPITULO 22
Susumpalen na Panarian so Linawa na Dios Diad Dalin
Panon mon amta ya nagawa iray sipan nen Jehova?


text:
MANUNAN ARTIKULO
Mausar Ni Kasi Biblia Natan?
‘Diad interon bilay ko, natan ko labat aliknay liket.’
LABALABAY nen Hilton so boksing. Pitoy taon to ni labat, naynay lan mipoponitian
Nen sinmempet si Hilton kayari 12 taon, aga makapanisia iray ateng to ya sikato may anak da! Mareen, agla mipepetang so ulo to, tan marespeto la. Antoy agawa? Legan ton walad arawi, ninonot ton maong no anto la kasi nagawad bilay to. Sinali to met ya aralen so Biblia pian nanengneng no kasin makatulong itan pian manguman. “Ginawak iray nababasak ed Biblia,” so kuan nen Hilton, “kanian inuman koy datin ugalik tan inunor koy ganggan ed Efeso 6:2, 3 ya igalang iray ateng ko. Diad interon bilay ko, diad saman ko labat aliknay tuan liket. Tan apaliket kon siansiay nanay tan tatay ko, agak la sakit na ulo!”
Ipapanengneng na agawad si Hilton ya anggad natan et mausar ni ray prinsipyo na Biblia tan walay pakayari na satan ya umanen so too. (Hebreos 4:12) Konsideraen tayoy pigarad saratan ya prinsipyo


text:
TEPET 6
Antoy Impropesiya na Biblia Nipaakar ed Mesias?
PROPESIYA
“Sika, O Betlehem Efrata, . . . ompaway ed sika imay turoen kon magmaliw a manuley ed Israel.”
KASUMPALAN
“Kayari inkiyanak nen Jesus ed Betlehem na Judea diad panaon nen Herodes ya ari, wala ray astrologo a nanlapud bukig a linma ed Jerusalem.”
PROPESIYA
“Nanaapagan day kawes ko, tan nampapalaranan da itan.”
KASUMPALAN
“Natan, sanen si Jesus et nipasak la na saray sundalo diad poste, inala ray kawes to tan impankapat da, . . . tan inala ra met so lalatopan a kawes to. Balet anggapoy nansaipan na sayan lalatopan a kawes, a nilaga manlapud tagey ya anggad saloy. Kanian inkuan dad balang sakey: ‘Agtayo iya pipilaten, noagta manpapalaranan itayo no siopay makala.’”
PROPESIYA
“Proprotektaan Toy amin a pukel to; anggapoy anggan sakey ed saratan so aputer.”
KASUMPALAN
“Sanen isublay da lay Jesus, anengneng dan inatey la, kanian agda la pinuter iray bikking to.”
PROPESIYA
“Sikatoy dinuyok lapud kasalanan mi.”
KASUMPALAN
“Dinuyok na sakey ed saray sundalo so diking to diad panamegley na gayang, tan pinmaway a tampol so dala tan danum.”
PROPESIYA
“Inter da so upak, 30 piraso na pilak.”
KASUMPALAN
“Insan samay tatawagey Judas Iscariote, a sakey ed Labindua, et linmad saray manunan saserdote, tan inkuan to: ‘Antoy iter yod siak no sikatoy iyawat kod sikayo?’ Insipan dan sikatoy ikdan day 30 piraso na pilak.”